title: Heri Joensen

text: Joensen aloitti musiikkiharrastuksensa 14-vuotiaana nähdessään kitaran kaupan näyteikkunassa. Muutamaa viikkoa myöhemmin hän osti kitaran ja vahvistimen. Hänen ensimmäinen yhtyeensä oli nimeltään Wolfgang (entiseltä nimeltään Cruiser). Myös Týrin tulevat jäsenet, basisti Gunnar H. Thomsen sekä rumpali Kári Streymoy soittivat samaisessa kokoonpanossa. Streymoy kuitenkin lähti yhtyeestä opiskelun ja töiden takia.


title: Heri Joensen

text: Vuonna 1997 Joensen muutti Kööpenhaminaan opiskellakseen musiikkia. Eräänä iltana seuraavana vuonna hän tapasi vanhan bändikaverinsa Streymoyn jälleen juhlissa, ja he päättivät alkaa soittaa yhdessä. Näin Týr syntyi, ja Thomsen liittyi pian heidän joukkoonsa. Mukaan laulajaksi yhtyeeseen tuli Pól Arni Holm, mutta hän lähti ensimmäisen albumin julkaisun jälkeen. Tämän jälkeen jäsenten vaihduttua usein Joensen päätti lopulta itse hoitaa myös laulajan tehtävät kitaransoiton ohella.


title: Heri Joensen

text: Vuonna 2001 Týr osallistui paikalliseen bändikilpailuun. Kilpailussa oli mukana myös yhtye nimeltään Flux, jonka kitaristiin Terji Skibenæsiin hän tutustui. Muutamaa kuukautta myöhemmin hän ottikin Skibenæsiin yhteyttä ja pyysi tätä liittymään yhtyeeseen.


title: Heri Joensen

text: Joensen valmistui musiikkiopisto D.A.R.K.:sta (Det Alternative Rytmiske Konservatorium) tammikuussa 2003, mistä hänellä on tutkinto kitaran ja musiikin teoriasta. Hän on itse ajoittain toiminut myös kitaransoiton opettajana useissa kouluissa.


title: Heri Joensen

text: Musikaalisuutensa lisäksi Joensen on myös erittäin kielitaitoinen, etenkin skandinaavisten kielten kohdalla. Hän puhuu fääriä, islantia, norjaa, ruotsia, tanskaa, saksaa ja englantia.


title: Anno Domini (EP)

text: Anno Domini on Terveiden Käsien vuonna 1989 julkaistu EP-levy.


title: Anno Domini (EP)

text: Sävellykset A. W. Yrjänä, sanoitukset Läjä Äijälä.


title: Pjotr Demjanovitš Uspenski

text: Pjotr Demjanovitš Uspenski, (; 17. maaliskuuta 1878 Moskova – 21. lokakuuta 1947 Surrey, Iso-Britannia), laajemmin tunnettu nimellä P. D. Ouspensky, oli esoteerikkona tunnettu venäläinen intellektuelli, matemaatikko, journalisti ja teosofi. Hänen ensimmäiset kirjansa ilmestyivät Pietarissa, "Neljäs ulottuvuus (Tšetvortoje izmerenije)" 1909 ja "Avain mysteereihin (Tertium Organum)" 1912. Uspenskin teokset kiinnostivat venäläisiä avantgardisteja, heitä kiehtoi neljännen ulottuvuuden tutkiminen ja mystinen uusi todellisuus. Teos "A New Model of the Universe" ilmestyi vuonna 1914. Uspenskia on pidetty laaja-alaisena ajattelijana, joka ennakoi monia 1900-luvun filosofian, psykologian ja uskonnon avainkysymyksiä. Hän toi euklidisen geometrian ja epäeuklidisen geometrian mukaan psykologiaa sekä korkeamman ulottuvuuden olemassaoloa käsitteleviin keskusteluihin.


title: Pjotr Demjanovitš Uspenski

text: Ennen ensimmäistä maailmansotaa Uspenski matkusti Egyptiin ja Aasiaan etsimään "syvempää todellisuutta", opetusta tai salattua tietoa, joka avaisi kriittiselle nykyihmiselle tien uudenlaiseen tietoisuuteen. Tavattuaan kaukasialaissyntyisen mystikon ja henkisen opettajan G. I. Gurdjieffin Moskovassa 1915 Uspenski tunsi löytäneensä etsimänsä. Seuraavat vuodet hän opiskeli intensiivisesti Gurdjieffin johdolla ja oli tämän tärkein oppilas ja keskustelukumppani.


title: Pjotr Demjanovitš Uspenski

text: Kaksikymmenluvun alussa Uspenski muutti Englantiin ja asui siellä toisen maailmansodan alkuun saakka, jonka jälkeen hän muutti Yhdysvaltoihin. Hänen tunnetuin teoksensa "Sirpaleita tuntemattomasta opetuksesta" (In Search of the Miraculous: Fragments of an Unknown Teaching) kuvaa kahdeksan vuoden kokemuksia Gurdjieffin kanssa ja johdattaa ainutlaatuisella tavalla tämän opetuksiin. Kirja sai myös Gurdjieffin itsensä siunauksen. Se julkaistiin ensi kerran vasta vuonna 1949, kaksi vuotta Uspenskin kuoleman jälkeen.


title: Pjotr Demjanovitš Uspenski

text: Vuonna 1957 Uspenskin oppilaat julkaisivat postuumisti kirjan "The Fourth Way (Neljäs tie", ei julkaistu suomeksi), joka perustuu Ouspenskyn luentoihin.


title: Pjotr Demjanovitš Uspenski

text: Uspenskin oppilaita olivat muun muassa Rodney Collin, Aldous Huxley, Maurice Nicoll ja Kenneth Walker.


title: Suicide Club

text: Suicide Club ( aka "Suicide Circle") on vuonna 2002 ilmestynyt japanilainen independent-elokuva. Sion Sonon ohjaama ja kulttimaineen saavuttanut elokuva kertoo Japanissa vallitsevasta omituisesta itsemurha-aallosta, jonka syytä poliisi pyrkii selvittämään.


title: Suicide Club

text: Elokuva palkittiin pohjoisamerikkalaisessa Fantasia Festivalissa jurypalkinnolla "Most Ground-Breaking Film" ja se on saanut huomiota myös käsittelemänsä aihepiirin ja goremaisen kuvastonsa myötä.


title: Suicide Club

text: Vuonna 2006 ilmestyi jatko-osa "Noriko's Dinner Table" ("Noriko no Shokutaku"), joka selittää joitain "Suicide Club"in juoniaukkoja ja tapahtumien taustoja ja seurauksia. Elokuvatrilogian viimeisen osan julkaisupäivää ei ole vielä tiedossa.


title: Oma koloni

text: Oma koloni on Terveiden Käsien vuonna 1988 julkaistu EP-levy. ”Oma koloni” on yhtyeen ensimmäinen julkaisu, jolla kitaristina toimii A. W. Yrjänä.


title: Oma koloni


title: Antonín Ettrich

text: Antonín Ettrich oli tšekkoslovakialainen hiihtäjä, joka kilpaili 1920-luvulla. Hän voitti pronssia MM-kisoista vuonna 1925 50 kilometrin matkalla.


title: Filippino Lippi

text: Filippino Lippi (1457 Prato – 1504 Firenze) oli italialainen taidemaalari. Hänen vanhempansa olivat taidemaalari, munkki Fra Filippo Lippi ja nunna Lucrezia Buti.


title: Filippino Lippi

text: Filippino Lippi opiskeli alun alkaen isänsä johdolla. Isänsä kuoltua hän pääsi Sandro Botticellin oppiin. Hänestä tuli aikuisena tuottelias kirkkotaiteilija. Teoksia on tätä nykyä nähtävillä paitsi Firenzessä ja muissa Italian kaupungeissa, myös ulkomailla, muun muassa Yhdysvalloissa.


title: Filippino Lippi

text: Lippi oli paitsi taidemaalari, myös kyvykäs piirtäjä.


title: Yhdysvaltain energiaministeri

text: Yhdysvaltain energiaministeri () on Yhdysvaltain energiaministeriön johtaja, hallituksen jäsen ja järjestyksessä viidestoista presidentin sijainen. Energiaministerin tehtäviin kuuluu tehokkaampien energialähteiden kehittäminen, ydinjätehuolto ja ympäristönsuojelu.


title: Béla Szepes

text: Béla Szepes (tunnetaan myös nimellä Béla Strauch, 5. syyskuuta 1903 Spišská Nová Ves – 20. kesäkuuta 1986 Budapest) oli unkarilainen urheilija, joka kilpaili sekä keihäänheitossa että hiihdossa.


title: Béla Szepes

text: Szepez voitti hopeaa Amsterdamin olympialaisissa 1928 tuloksella 65,26 metriä.


title: Béla Szepes

text: Hiihdossa Szepes osallistui Chamonixin olympialaisiin 1924 18 kilometrin matkalle, mutta hän ei päässyt maaliin asti.


title: Shine On

text: Shine On on australialaisen rockyhtyeen Jetin toinen studioalbumi, joka julkaistiin 29. syyskuuta 2006.


title: Shine On

text: Albumi sai ristiriitaisen vastaanoton. Brittiläinen musiikkilehti NME kutsui levyä "taas uudeksi hyväntuuliseksi klassikkoihin uponneeksi vanhanajan rock'n'roll -albumiksi". Amerikkalainen sivusto Pitchfork Media taas laittoi arvosteluun pelkästään videoklipin simpanssista, joka virtsaa omaan suuhunsa.


title: Tyler Hemming

text: Tyler Hemming (s. 9. toukokuuta 1985 London, Ontario) on kanadalainen jalkapalloilija, joka edustaa USSF Division 2:ssa pelaavaa Austin Aztexia.


title: Tyler Hemming

text: Hemming edusti loppukaudesta 2008 Veikkausliigan Tampere Unitedia. United ei kuitenkaan tarjonnut Hemmingille jatkosopimusta.


title: Tyler Hemming

text: Hemming pelasi juiorivuosinaan Hartwick Collegen joukkueessa, ja hänet valittiin kahdesti Atlantic Soccer Conferencen vuoden pelaajaksi. Tämän jälkeen hän pelasi kaksi kautta Ottawa Furyssa. Vuonna 2007 Hemming siirtyi Major League Soccer -joukkue Toronto FC:n riveihin. Hänen sopimuksensa kuitenkin purettiin huhtikuussa 2008. Syyskuussa 2008 Hemming siirtyi Tampere Unitediin. Hänen sopimuksensa kesti kuitenkin vain loppukauden 2008. Hemming teki liigadebyyttinsä Tampere Unitedin paidassa 13. syyskuuta 2008 FC KooTeePeetä vastaan.


title: Tyler Hemming

text:
Maaliskuussa 2009 Hemmingin uutisoitiin tehneen sopimuksen Charleston Batteryn kanssa.
Tammikuussa 2010 Hemming myytiin USSF Division 2:ssa pelaavaan Montreal Impactiin.


title: Valerie Martin

text: Valerie Martin (s. 1948 Missouri) on yhdysvaltalainen romaani- ja novellikirjailija. Hän on opettanut muun muassa Mount Holyoke Collegessa, Loyola University New Orleansissa, New Orleansin yliopistossa,Alabaman yliopistossa ja Sarah Lawrence Collegessa. Hän on suorittanut tutkinnon Massachusettsin yliopistosta. Hänellä on yksi tytär, vuonna 1975 syntynyt Adrienne.


title: Valerie Martin

text: Martinin romaani "Property" (2003) voitti Orange-palkinnon.


title: Valerie Martin

text: Hänen vuonna 1990 julkaisemansa romaanin "Mary Reilly" (suom. "Isäntäni tri Jekyll") pohjalta tehtiin vuonna 1996 Stephen Frearsin ohjaama elokuva "Mary Reilly – isäntänä tri Jekyll", jonka pääosissa olivat John Malkovich ja Julia Roberts.


title: Luostarin valvoja

text: Luostarin valvoja on ortodoksisen luostarin luottamushenkilö.


title: Luostarin valvoja

text: Valvoja huolehtii luostarin asukkaiden elämän valvonnasta. Hänen vastuullaan on, että luostarissa asutaan oikein ja kristillis-siveellisesti. Tämä koskee paitsi veljestöä tai sisaristoa myös maallikkohenkilöstöä ja mahdollisia talkoolaisia. Mahdollisesta hotellista, retkeilymajasta ja ravintolasta vastaavat niiden isänniksi määrätyt, jotka ovat vastuussa valvojalle ja johtokunnalle. Valvoja on vastuussa luostarin johtajalle, johtokunnalle, luostarista vastaavalle piirinvalvojalle sekä tietenkin hiippakunnan piispalle.


title: Luostarin valvoja

text: Valvoja on yleensä veljestön tai sisariston vanhimpia, kuitenkin vähintään pienen skeeman munkki tai nunna. Luostarin valvojan tehtävä on pääsääntöisesti pysyvä, siitä vapautetaan yleensä vasta vanhuuden tai vakavan sairauden vuoksi.


title: Pluto vartiossa

text: Pluto vartiossa ("Private Pluto") on vuonna 1943 valmistunut lyhytelokuva, jonka tuotti The Walt Disney Company. Lyhytanimaation ohjasi Clyde Geronimi ja animaattorina toimi Al Bertino. Elokuvassa Yhdysvaltain armeijan tukikohdassa sotilaana toimiva Pluto saa vastaansa kaksi maaoravaa.


title: Pluto vartiossa

text: Tiku ja Taku tekevät ensiesiintymisensä, mutta heidän nimiään ei mainita.


title: Pluto vartiossa

text: Pluto on Yhdysvaltain armeijan tukikohdassa vartiokoirana ja saa kersantilta käskyn vartioida bunkkeria ja siellä olevaa tykkiä, sillä alueella on havaittu sabotoijia. Aluksi Pluto toteuttaa kersantin käskyä, mutta saa huomata, että kaksi maaoravaa käyttää tykkiä sekä pähkinöiden säilytyspaikkana että pähkinänsärkijänä.


title: Pluto vartiossa

text: Pluto yrittää päästä tunkeilijoista eroon, mutta maaoravakaksikko osoittautuu ovelammaksi. Kun Pluto varastaa maaoravilta pähkinöitä, nämä ampuvat tykillä Pluton ilmaan ja asettavat pähkinöitä koiran laskeutumisalustalle käyttäen Plutoa pähkinänsärkijänä. Maaoravat saavat pähkinänsä takaisin ja turhautunut Pluto jätetään bunkkerin ulkopuolelle.


title: Einar Landvik

text: Einar Aslaksen Landvik (25. maaliskuuta 1898 Kviteseid – 27. marraskuuta 1993 Tinn) oli norjalainen yhdistetyn hiihtäjä, mäkihyppääjä sekä maastohiihtäjä. Hän voitti pronssia yhdistetystä Lahden MM-kisoissa 1926.


title: Einar Landvik

text: Chamonixin olympialaisissa 1924 Landvik sijoittui viidenneksi sekä 18 kilometrin hiihdossa että mäkihypyssä.


title: Einar Landvik

text: Landvik palkittiin Holmenkollen-mitalilla vuonna 1925.


title: Smolenskin skiitta

text: Smolenskin skiitta on Laatokan Valamossa oleva sivuluostari.


title: Smolenskin skiitta

text: Smolenskin skiitta rakennettiin ensimmäisen maailmansodan aikana; sen rakennuttivat rippi-isälleen pappismunkki Georgille (1871-1947) Venäjän keisarillisen perheen jäsenet, kärjessä suuriruhtinas Nikolai Nikolajevits, tsaarin läheinen sukulainen ja Venäjän armeijan ylipäällikkö, jonka mukana isä Georgi matkusti I maailmansodan rintamalle toimittamaan palveluksia leirikirkossa. Isä Georgi sai luostarin johdolta siunauksen hoitaa tätä sivuluostaria ja asua siellä. Hän noudattikin käskyä kuuliaisesti. Hän sai jo ennen Valamoon paluutaan rippilapsiltaan useitakin kallisarvoisia koruristejä. Hän sai ne mukaansa evakkomatkalle ja nykyään ne ovat Uuden Valamon museossa. Yksi näistä koruristeistä laskettiin hänen mukanaan hautaan. Vuonna 1919 isä Georgi vihittiin jo 48-vuotiaana eli harvinaisen nuorena suureen skeemaan ja hän sai uuden nimen Jefrem.


title: Smolenskin skiitta

text: Vuonna 1927, kun ajanlaskukiistan johdosta edellinen Valamon rippi-isä menetti asemansa, isä Jefremistä tuli hänen seuraajansa. Kaksi vuosikymmentä ja yli raskaan evakkotaipaleen hän sitten hoiti tätä vaativaa tehtävää. Isä Jefrem asui puisessa keljarakennuksessa; hänen vuoteenaan toimi munkin ruumisarkku. Muu sisustus käsitti vain pöydän, kirjahyllyn, kellon, pari kehystettyä valokuvaa munkeista ja muutamia rippilasten lahjoittamia ikoneita, joista kookkain esittää Jeesusta kävelemässä veden päällä auttaen epäuskon hetken vuoksi vajoavaa apostoli Pietaria. Ikoni onnistuttiin evakuoimaan ja se on Heinävedellä. Kylmimmäksi vuodenajaksi isä Jefrem muutti kirkkonsa kryptaan, jossa hänellä oli vuoteenaan samanlainen ruumisarkku kuin keljassaan Valamo syvimmällä sydämessäni, s. 142 - 146


title: Smolenskin skiitta

text: Rovasti Arvi Karpov kertoo muistelmissaan, että isä Jefremin tuuletusikkunasta johti lauta erääseen lähipuuhun; tätä lautaa myöten paikalliset oravat, joiden kanssa vanha erakko oli ystävystynyt, kävivät syömässä pähkinöitä astiasta. Myös poikakodin lapsia varten hänellä oli aina purkillinen makeisia, joita hänen rippilapsensa toivat hänelle - joskus jopa Helsingin hienoimmista puodeista asti


title: Smolenskin skiitta

text: Isä Jefremin ehkä tunnetuin ja pisimpään elänyt keisarillinen rippilapsi oli viimeisen tsaarittaren Aleksandra Fjodrovnan tunnetuin hovineito Anna Vyrubova, jonka hän oli vihkinyt ns. salanunnaksi nimellä sisar Maria; salanunna ei käyttänyt nunnan asua muualla kuin luostarissa vieraillessaan mutta eli maailmassa lähes normaalisti - vain nunnan elintapoja noudattaen. Anna Vyrubova, salanunna Maria, vieraili ahkerasti rippi-isänsä luona ennen ja jälkeen luostarin maanpakoa ja joka käynnillään keräsi suuret korilliset metsämarjoja ja sieniä. Isä Jefrem myös rakensi jo varhain kirkkonsa alttarin taakse itselleen haudan, jonka seinät vahvisti kivilatomuksilla.


title: Smolenskin skiitta

text: Isä Jefrem evakuoitiin talvisodan alettua muiden vanhusten mukana Kannonkoskelle ja edelleen Heinävedelle, jossa hän vuonna 1947 kuoli. Sielläkin hänen vuoteenaan toimi munkin ruumisarkku, jossa hänet aikanaan myös haudattiin.Hänen hautansa on Papinniemen hautausmaalla. Poikkeuksellisen metalliristin hänen haudalleen toi eräs hänen rippilapsistaan, nunna Sergia (Komarova).


title: Smolenskin skiitta

text: Smolenskin skiitta on edelleen olemassa; se oli vuosikaudet kylmillään mutta kivirakennuksena se kesti neuvostoajan laiminlyönnin ja osittaisen kaltoin kohtelun riittävän hyvin; vuonna 2008 se on jo varsin hyvin kunnostettu.


title: Smolenskin skiitta

text: Koska isä Jefrem on eräs tunnetuimpia skeemamunkkeja, on hänen kuvansa tavallisin oppikirjoissa; toisesta yhtä tunnetusta skeemamunkista, isä skeemaigumeni Johanneksesta ei pitkään aikaan löydetty kuvaa muussa kuin arkiasussaan; vasta vuonna 2017 löytyi yksi kuva hänestä skeemamunkin täydessä asussa huppuineen mutta kuvan julkaisu on ollut niukkaa.


title: František Häckel

text: František Häckel oli tšekkoslovakialainen hiihtäjä. Hän voitti 1925 MM-kisoissa hopeaa 50 kilometrin matkalla.


title: Juri Nummelin

text: Juri Nummelin (s. 10. toukokuuta 1972 Rauma) on suomalainen tietokirjailija. Hän on kirjoittanut muun muassa pulp-kirjallisuudesta, elokuvan historiasta ja harvinaisista etunimistä sekä toimittanut useita novelliantologioita..


title: Juri Nummelin

text: Nummelinin puoliso on toimittaja ja tietokirjailija Elina Teerijoki (s. 1974).


title: Semicin sarjakirja

text: Semicin sarjakirja on nimensä mukaisesti Semicin vuosina 1972–1987 julkaisemia koosteita eri sarjakuvista. Lehdessä ilmestyi mm. Masin, Mustanaamion ja Nakke Nakuttajan seikkailuja.


title: Semicin sarjakirja

text: Sarjakirjat olivat valtaosaltaan yhteispainatuksia ruotsalaisen Serie-Pocket -sarjan kanssa. Ruotsalainen sarja sisälsi pelkkiä uusintapainoksia 1960-luvulta lehdistä, joita suomeksi ei ollut julkaistu, varsinkaan Sarjakirjojen ensimmäisten numeroiden kohdalla. Ruotsissa Nakke Nakuttajia ja Väiski Vemmelsääriä ei julkaistu Serie-Pocket-sarjassa. Suomenkielisessä sarjassa ei taas ilmestynyt esim. Lätsää ja joitakin ruotsalaisia sarjakuvia, kuten Kronblom (aik. suom. Lumperi) ja Pikku Rikun piirtäjän Torsten Bjarren kolmatta sarjakuvaa Oskar.


title: Semicin sarjakirja

text: Myöhemmässä vaiheessa osa pokkareista oli paksumpia "saksalaistyylisiä" pokkareita. Mustavalkoiset Marvel-pokkarit vuosina 1984-85 taas olivat suomalaista yksinpainatusta.


title: Semicin sarjakirja

text: Numeroitujen sarjakirjojen jälkeen pokkareita ilmestyi vielä 90-luvun puolelle asti ilman numeroita. Osa näistä oli uusintapainoksia vanhemmista osista, mutta sitä oli esiintynyt jo numeroitujenkin loppuvaiheessa.


title: František Wende

text: František Wende (s. 3. kesäkuuta 1904 Svoboda nad Úpou, Itävalta-Unkari – 1968 Bad Harzburg, Länsi-Saksa) oli tšekkoslovakialainen yhdistetyn hiihtäjä ja mäkihyppääjä, joka kilpaili 1920-luvulla. Vuonna 1925 hän saavutti MM-kilpailuissa mäkihypystä pronssia ja oli yhdistetyn kilpailussa neljäs. 1927 MM-kilpailuissa hän saavutti yhdistetystä pronssia ja sijoittui mäkihypyssä viidenneksi.


title: Joko teitä on rakastettu?

text: Joko teitä on rakastettu? on kirjailijana ja laululyyrikkona tunnetun Jukka Itkosen ensimmäinen ja toistaiseksi ainoa studioalbumi. Se julkaistiin 21. marraskuuta 2007.


title: Joko teitä on rakastettu?

text: Kaikki kappaleet säveltänyt Jukka Itkonen.


title: Gustaf Jonsson

text: Karl Gustaf Jonsson (7. heinäkuuta 1903 – 30. heinäkuuta 1990) oli ruotsalainen hiihtäjä ja olympiamitalisti, joka kilpaili 1920-luvulla. Hän voitti hopeaa Sankt Moritzin olympialaisissa 1928 50 kilometrin matkalla.


title: Gustaf Jonsson

text: Jonsson oli neljäs 30 kilometrin matkalla MM-kisoissa 1926 ja yhdeksäs 50 kilometrillä Lake Placidin olympialaisissa 1932.


title: Olav Kjelbotn

text: Olav Kornelius Kjelbotn (aik. Kristoffersen, 5. lokakuuta 1898 Fosnes – 17. toukokuuta 1966 Namsos) oli norjalainen hiihtäjä, joka kilpaili 1920-luvulla.


title: Olav Kjelbotn

text: Kjelbotn voitti pronssia MM-kisoissa 1926 50 kilometrin matkalla. Sankt Moritzin olympialaisissa 1928 hän sijoittui neljänneksi samalla matkalla.


title: Wiltonin diptyykki

text: Wiltonin diptyykki on liikuteltava molemmin puolin maalattu diptyykki, jonka osat on kiinnitetty toisiinsa saranalla. Diptyykki on kooltaan 2 × (53 cm × 37 cm). Sen on maalannut 1390-luvulla tuntematon englantilainen tai ranskalainen taiteilija. Nimi perustuu siihen, että diptyykkiä säilytettiin pitkään Wilton Housessa Englannissa. Nykyisin se on Lontoossa National Galleryn kokoelmissa.


title: Wiltonin diptyykki

text: Diptyykki esittää Englannin kuningasta Rikhard II:ta polvistumassa Neitsyt Marian ja Jeesus-lapsen eteen. Rikhard II:n takana seisovat hahmot vasemmalta oikealle ovat Edmund Marttyyri, Edvard Tunnustaja ja Johannes Kastaja. Teos on täynnä erilaisia symboleita. Kuninkaan kaulariipus koostuu kultaisista osista, jotka muistuttavat väriherneen siemenkotia. Näin taiteilija on viitannut Plantagenetin sukuun, johon Rikhard II kuului (väriherne on latinaksi "planta genista"). Enkeleillä on kaulassaan väriherneriipukset. Heidän rintasolkensa esittävät Rikhard II:n henkilökohtaista tunnusta peuraa, joka tukee kuninkaan asemaa Jumalan edustajana maan päällä.


title: Unitaariuniversalismi

text: Unitaariuniversalismi on vapaamielinen uskonnollinen suuntaus. Sen kannattajat eivät jaa samoja dogmeja, vaan liike kannustaa jäseniään vapaaseen ajatteluun ja totuuden omatoimiseen etsintään. Universaaliunitarismi korostaa suvaitsevuutta ja jokaisen oikeutta oman elämänkäsityksen valitsemiseen. Kannattajat voivat tunnustaa jonkin tietyn uskonnon oppeja, mutta joukossa on myös runsaasti sitoutumattomia.


title: Unitaariuniversalismi

text: Alun perin unitaariuniversalismissa yhdistyivät unitarismi ja universalismi. Tämä tapahtui virallisesti vuonna 1961, kun keskusjärjestöt "The Universalist Churches of America" ja "American Unitarist Association" yhdistyivät "Unitarian Universalist Associationiksi" (UUA). Vaikka sekä unitarismin että universalismin juuret ovat protestanttisessa uskossa, huomattavaa on, että vain osa nykyisen liikkeen jäsenistä pitää itseään edes kristittyinä.


title: Unitaariuniversalismi

text: Unitaariuniversalismia ei aina luokitella uskonnoksi johtuen pyhien kirjoitusten, yhteisten uskontunnustusten ja yhteisten virallisten opinkappaleiden puutteesta. Liikkeen jäsenet voivat edustaa mitä tahansa todellisuuskäsitystä. Universaaliunitaristeihin kuuluu ihmisiä, jotka määrittelevät itsensä kristityiksi, juutalaisiksi, buddhalaisiksi, hinduiksi, pakanoiksi, ateisteiksi, agnostikoiksi ja humanisteiksi.


title: Unitaariuniversalismi

text: Moninaisuudesta huolimatta universaaliunitaristit tunnustavat seitsemän yhteistä periaatetta:Universaaliunitaristien uskon perustana pidetään seuraavia ”lähteitä”:


title: Unitaariuniversalismi

text: Suomen Unitaariuniversalistinen Seura perustettiin vuonna 1996, tavoitteena saada Suomeen avoin vapaamielinen uskonnollinen foorumi, jossa voisi keskustella ja kyseenalaistaa vapaasti. Seura on järjestänyt Helsingissä talvisaikaan kuukausittain kokouksia, joissa on keskustelu, pidetty alustuksia vapaan uskonnollisuuden ilmiöistä sekä järjestetty hartaushetkiä.


title: Jordan Simpson

text: Jordan Simpson (s. 28. elokuuta 1985 Sydney) on australialainen jalkapalloilija, joka edustaa Veikkausliigan FF Jaroa.


title: Jordan Simpson

text: Simpson pelasi Australian pääsarjassa Queensland Roarin riveissä kaudella 2005-06, mutta hänet sopimuksensa purettiin tammikuussa 2006. Kaudella 2006 hän edusti sveitsiläistä BSC Young Boysia ja kaudella 2007 Perth Glorya.


title: Jordan Simpson

text: Simpson siirtyi loppukauden kattavalla sopimuksella Jaroon 7. elokuuta 2008. Ennen Pietarsaareen siirtymistään hän kävi saksalaisen Borussia Mönchengladbachin testissä.


title: Diptyykki

text: Diptyykki on kaksiosainen maalaus. Hyvänä esimerkkinä pidetään Wiltonin diptyykkiä. Diptyykki koostuu kahdesta taulusta, jotka on liitetty toisiinsa saranoilla. Ne olivat muodissa varsinkin renessanssitaiteessa. On olemassa myös triptyykkejä, joka koostuu kolmesta taulusta, jotka on liitetty toisiinsa saranoilla. Triptyykkejä on ollut pääasiassa kirkoissa, kun taas diptyykit maalattiin usein varakkaille yksityishenkilöille.


title: Diptyykki

text: Dickins&Griffith: Taideseikkailu. WSOY 2007.


title: Rudolf Purkert

text: Rudolf Purkert (31. lokakuuta 1904 – 1985) oli tšekkoslovakialainen yhdistetyn hiihtäjä, mäkihyppääjä, joka kilpaili 1920- ja 1930-luvuilla.


title: Rudolf Purkert

text: Purkert saavutti mäkihypystä pronssia Sankt Moritzin olympialaisissa 1928. Samoissa kisoissa hän sijoittui yhdistettyssä kahdeksanneksi. MM-kisoissa Burkert voitti kultaa yhdistetystä 1927 ja hopeaa mäkihypystä 1933.


title: Suurlähettiläät (maalaus)

text: Suurlähettiläät on Hans Holbein nuoremman maalaama taulu. Se valmistui vuonna 1533, ja se esittää Ranskan suurlähettilästä Jean de Dintevilleä ja tämän ystävää piispa Georges de Selveä. Teoksen alalaitaa hallitsee optisesti vääristynyt kallo, joka on ”memento mori”, muistutus kuolevaisuudesta. Vasemmasta yläkulmassa näkyy verhon raosta pieni krusifiksi, joka kertoo kristillisestä ajatuksesta kuoleman jälkeisestä elämästä.


title: The Horse

text: The Horse on Terveiden Käsien vuonna 1985 julkaistu albumi. Yhtyeen nimenä käytetään levyn kannessa lyhennettä TK. Levy poikkeaa yhtyeen aiemmasta tuotannosta siten, että sen sanoitukset ovat englanninkielisiä. ”The Horse” on yhtyeen viimeinen julkaisu, jolla on mukana yhtyeen alkuperäinen kitaristi Tiimo Viik.


title: The Horse

text: Sävellykset Tiimo Viik, sanoitukset Läjä Äijälä.


title: The Horse

text: A-puoli


title: The Horse

text: B-puoli


title: Bacchus ja Ariadne

text: Bacchus ja Ariadne on Tizianin maalaama maalaus. Teos valmistui vuonna 1523, kun sitä oli työstetty kaksi vuotta. Maalauksen tilasi italialainen herttua Alfonso d’Este. Herttua tilasi Tizianilta suuren kokoelman, jonka aiheena olisi antiikin tarut. Teos sijoittuu tapahtumaan, jossa Ariadne on juuri hyvästellyt rakkaansa, ja törmää sattumalta viinin ja hedelmällisyyden jumalaan Bacchukseen, joka rakastuu häneen. Yläkulmassa siintää tähtitaivas, joka viittaa tarinan loppuun, jossa Bacchus muuttaa Ariadnen tähtikuvioksi.


title: Bacchus ja Ariadne


title: Apollon ja Dafne

text: Apollon ja Dafne on 1400-luvun lopussa valmistunut Piero del Pollaiuolon maalaus. Teos kuvaa antiikin aikaisen roomalaisen runoilijan Ovidiuksen tarinaa, jossa Apollon rakastuu Dafneen ja alkaa vainota häntä. Dafne pääsee pakoon vainoajaltaan, kun hänen isänsä, joen jumala, muuttaa Dafnen laakeripuuksi. Tapahtuman taustalla teoksessa häämöttää Firenzen kaupunki.


title: Yrjö Sadeniemi

text: Yrjö Jaakko Sadeniemi (vuoteen 1906 Sadenius, ) oli suomalainen arkkitehti ja Yleisten rakennusten ylihallituksen ylijohtaja.


title: Yrjö Sadeniemi

text: Arkkitehtina Yrjö Sadeniemi tunnetaan erityisesti kirkko- ja koulurakennusten suunnittelijana. Hänen työnsä ovat tyyliltään lähinnä 1920-luvun klassisismia. Valtion rakennushallinnossa työskennelleenä hänen töitään löytyy ympäri Suomea.


title: Yrjö Sadeniemi

text: Yrjö Sadeniemen isä oli Nurmijärven kirkkoherra Alfred Sadenius.


title: Yrjö Sadeniemi

text: Sadeniemi valmistui arkkitehdiksi Helsingin Polyteknillisestä opistosta vuonna 1891. Samana vuonna hänet nimitettiin Yleisten rakennusten ylihallitukseen ylimääräiseksi arkkitehdiksi. Ennen nimitystään ylihallituksen ylijohtajaksi Sadeniemi toimi eri tehtävissä ylihallituksessa, Suomen leimakonttorin tarkastajana ja opettajana Teknillisessä korkeakoulussa.


title: Yrjö Sadeniemi

text: Sadeniemi nimitettiin Yleisten rakennusten ylihallituksen ylijohtajaksi edellisen ylijohtajan Alfred Wilhelm Stenforsin erottua vuonna 1922. Sadeniemi jäi eläkkelle 28. marraskuuta 1936. Uusi, Yleisten rakennusten ylihallituksen korvaava keskusvirasto, rakennushallitus, aloitti toimintansa 1. joulukuuta pääjohtajanaan arkkitehti Väinö Vähäkallio.


title: Tierra (tietokonesimulaatio)

text:
Tierra on tietokoneessa ajettava ohjelma, jonka kehitti ekologi Thomas S. Ray jäljittelemään eliöyhteisössä tapahtuvaa kilpailua ja evoluutiota. Tierra-ohjelmassa ohjelmanpätkät kilpailevat koneen keskusmuistin käytöstä ja prosessoriajasta. Nämä ohjelmat voivat
mutatoida, yhdistyä ja kehittyä evoluution kautta. Näin ollen Tierra mainitaan usein esimerkkinä yksinkertaisesta keinoelämästä tietokoneen sisällä. Tierra pohjautuu aiempaan, suosittuun samantapaiseen Core War-ohjelmaan. Yhä kiistellään siitä, missä määrin Tierra muistuttaa oikean luonnon ekosysteemejä ja evoluutiota siinä mielessä, kun sen tekijät antavat ymmärtää. Tierra näyttää tuovan esille esimerkiksi isäntä-lois-yhteisevoluution, tiheysriippuvan luonnonvalinnan ja ajoittain vaihtuvat tasapainotilat.


title: Mary Bono

text: Mary Bono (ent. Bono Mack, o.s. Whitaker; s. 24. lokakuuta 1961) on yhdysvaltalainen poliitikko republikaanisesta puolueesta. Hän oli Yhdysvaltain edustajainhuoneen jäsen vuosina 1998–2013.


title: Mary Bono

text: Bono syntyi Clevelandin kaupungissa Ohiossa, mutta on asunut jo vuodesta 1963 eteläisessä Kaliforniassa. Hänen vanhempansa olivat lääkäri Clay Whitaker ja kemisti Karen Whitaker. Bono opiskeli Etelä-Kalifornian yliopistossa (University of Southern California) ja suoritti Bachelor of Arts -tutkinnon vuonna 1984.


title: Mary Bono

text: Bono avioitui vuonna 1986 muusikkona ja näyttelijänä tunnetuksi tulleen Sonny Bonon kanssa. He saivat kaksi yhteistä lasta, vuonna 1988 syntyneen pojan ja vuonna 1991 syntyneen tyttären. Heidän avioliittonsa aikana Sonny Bono siirtyi politiikkaan ja toimi vuosina 1988–1992 Palm Springsin pormestarina sekä vuoden 1995 alusta Yhdysvaltain edustajainhuoneen jäsenenä Kalifornian vaalipiiristä numero 44. Sonny Bono menehtyi tammikuussa 1998 hiihto-onnettomuudessa.


title: Mary Bono

text: Bono seurasi miestään Kalifornian vaalipiirin 44 edustajana. Hänet valittiin edustajainhuoneeseen huhtikuussa 1998 järjestetyissä erikoisvaaleissa, joissa hän sai 64 prosenttia äänistä ja toiseksi eniten ääniä saanut ehdokas, demokraatti Ralph Waite, 28,8 prosenttia. Syksyn 1998 vaaleissa Bono sai 60,1 prosenttia äänistä ja vastaehdokkaana jälleen ollut Waite 35,7 prosenttia. Bono valittiin vuoden 1998 jälkeen kuusissa vaaleissa jatkamaan edustajainhuoneen jäsenenä. Vaaleihin 2002 Kalifornian vaalipiirejä muutettiin niin, että hänen edustamansa vaalipiirin numeroksi muuttui 45. Vaaleissa 2012 hän menetti edustajanpaikkansa Raul Ruizille. Hänen vaalipiirinsä numeroksi muuttui tuona vuonna 36.


title: Mary Bono

text: Vuosina 2001–2005 Bono oli naimisissa liikemies Glenn Baxleyn kanssa. Joulukuussa 2007 Bono avioitui Yhdysvaltain edustajainhuoneen jäsenenä vuosina 2005–2013 toimineen floridalaisen Connie Mack IV:n kanssa. Toukokuussa 2013 pari ilmoitti eroavansa.


title: Kirkan parhaita

text: Kirkan parhaita on suomalaislaulaja Kirkan kokoelmalevy. Se julkaistiin vuonna 1974. CD-versio albumista ilmestyi vuonna 2007.


title: Venus ja Mars

text: Venus ja Mars on italialaisen taiteilijan Sandro Botticellin maalaus noin vuodelta 1483. Se esittää antiikin Rooman rakkauden ja kauneuden jumalatarta Venusta ja antiikin Rooman sodan jumalaa Marsia. Teoksessa Venus on valppaana, hereillä ja antaa rauhassa neljän faunin varastaa Marsin aseet. Botticelli maalasi teoksen häälahjaksi Vespucci-nimisen suvun edustajalle. Siihen viittaavat teoksessa hääkellot ja ampiaiset. Ampiaiset olivat Vespucci-suvun tunnuseläimiä.


title: Grigol Orbeliani

text: Grigol Orbeliani (Džambakur-Orbeliani, ; ჯამბაკურ-ორბელიანი, 2. lokakuuta 1804 – 21. maaliskuuta 1883) oli georgialainen romantiikan ajan runoilija ja Venäjän keisarikunnan armeijan sotilas. Hän oli yksi Georgian 1800-luvun kulttuurielämän värikkäimmistä hahmoista ja hänet muistetaan isänmaallisesta runoudestaan, joka suri Georgian kadonnutta menneisyyttä ja itsenäisen monarkian sortumista. Samaan aikaan hän vietti vuosikymmeniä Venäjän asevoimien palveluksessa ja nousi korkeaan asemaan Kaukasian hallinnossa.


title: Grigol Orbeliani

text: Grigol Orbeliani syntyi huomattavaan aatelissukuun Georgian pääkaupungissa Tbilisissä kolme vuotta sen jälkeen, kun Venäjän hallinto oli syrjäyttänyt Bagrationi-dynastian maan valtaistuimelta ja liittänyt kuningaskunnan Venäjään. Hänen isänsä Dimitri (Zurab), Orbeliani-suvun prinssi, palveli viimeisten georgialaisten kuninkaiden hoveissa ja hänen äitinsä Khorešan (omaa sukua Andronikašvili) oli Georgian toiseksi viimeisen, suositun kuninkaan Erekle II:n tyttärentytär. Grigol Orbeliani toi myöhemmin itse Ereklen kultin Georgian kirjallisuuteen.


title: Grigol Orbeliani

text: Orbelianilla oli läheiset perhe- ja ystävyyssuhteet ajan aateliseen ja kirjalliseen eliittiin: Nikoloz Baratašvili, Georgian romantiikan merkittävin runoilija, oli hänen sisarenpoikansa. Orbeliani oli rakastunut Aleksandr Gribojedovin leskeen ja Aleksandre Tšavtšavadzen tyttäreeseen Ninoon, joka inspiroi runoilijaa epätoivoisen hovirakkauden kautta lähes kolmenkymmenen vuoden ajan, vaikka Grigol olikin luvattu jo kehdossa prinsessa Sopio Orbelianin aviomieheksi. Hän oli kahden runoilijakenraalin, Aleksandre ja Vakhtang Orbelianin serkku. Erottaakseen itsensä samannimisistä serkuistaan Grigol Orbeliani käytti myös esi-isiensä sukunimeä "Qaplanišvili".


title: Grigol Orbeliani

text: Orbeliani sai varhaiskoulutuksensa paikallisessa aatelislukiossa ja sotakoulussa. 1820-luvulla hän liittyi Venäjän asevoimien palvelukseen ja osallistui sarjaan sotaretkiä dagestanilaisia heimoja vastaan sekä sotiin osmaneja ja Persiaa vastaan. Maaliskuussa 1833 Venäjän poliisi pidätti hänet Nižni Novgorodissa, koska hän oli osallistunut Georgian aatelisten vuoden 1832 salaliittoon, jonka tarkoitus oli murhata venäläisiä upseereita ja palauttaa Georgian itsenäisyys keisarikunnasta. Orbeliani vietiin Avlabarin vankilaan Tbilisissä mutta vapautettiin pian, sillä hän ei ollut itse ollut Georgiassa vallankaappausyrityksen aikaan tai osallistunut siihen muuten kuin kääntämällä dekabristien ideologien kirjoituksia ja laatimalla sotaisan runon "Iaraghi" (, "ase").


title: Grigol Orbeliani

text: Aatelisen asemansa ja kykyjensä avulla Orbeliani kykeni jatkamaan sotilasuraansa ja nousi korkeaan asemaan Venäjän Kaukasian-hallinnossa. Kuten monet muut georgialaiset aateliset, jotka olivat vuosia aiemmin suunnitelleet kaatavansa Venäjän hegemonian, hän teki sovinnon keisarinvallan kanssa. Muutosta helpotti Venäjän Kaukasian-varakuninkaan Mihail Vorontsovin liberaali politiikka. Runoissaan Orbeliani oli tyypillinen romantikko ja patriootti, joka pysyi kuitenkin vanhemman aikalaisensa runoilijakenraali Aleksandre Tšavtšavadzen tavoin uskollisena keisarikunnan armeijan upseerina koko uransa ajan.


title: Grigol Orbeliani

text: Orbeliani vietti valtaosan sotilasurastaan Kaukasian sodassa taistelemassa kapinallisia vuoristolaisia vastaan. Hän toimi lyhyen aikaa Nevan jalkaväkirykmentissä Vilnassa rangaistuksena osallistumisestaan vuoden 1832 salaliittoon. Palattuaan Kaukasukselle vuonna 1838 hän taisteli pääosin Dagestanissa ja nousi kenraaliksi vuonna 1846. Apšeronin jalkaväkirykmentin komentajana Orbelianilla oli keskeinen rooli hyökkäyksessä dagestanilaiseen Gergebilin linnoutukseen vuosina 1847–1848 ja hänet ylennettiin kenraalimajuriksi vuonna 1848. Seuraavien vuosien aikana hän hallinnoi Avaristanin ja Tšar-Belakanin rauhattomia piirikuntia. Hän torjui Pohjois-Kaukasuksen Venäjän vastaista taistelua johtaneen Šamilin hyökkäyksen, saavutti useita voittoja kapinallisista Tšar-Belakanissa vuonna 1853 ja sai ylennyksen kenraaliluutnantiksi. Vuonna 1855 hänestä tehtiin etu-Kaspian joukkojen komentaja ja hänet ylennettiin kenraaliadjutantiksi vuonna 1857. Varakuninkaan neuvoston puheenjohtajaksi hänet nimitettiin samana vuonna, ja kolme vuotta myöhemmin hänestä tuli Tbilisin kenraalikuvernööri, joka toimi käytännössä varakuninkaana vuonna 1862. Orbeliani ylennettiin edelleen jalkaväenkenraaliksi vuonna 1864 ja hän sai paikan valtioneuvostosta vuonna 1866. Vuonna 1871 keisarikunnan hallinto järjesti Tbilisissä juhlat Orbelianin sotilasuran 50-vuotispäivän kunniaksi, ja niissä vieraili tsaari Aleksanteri II, joka myönsi kenraalille Pyhän Andreaan ritarikunnan kunniamerkin, valtakunnan korkeimman arvonimen.


title: Grigol Orbeliani

text: Vanhuudessa hän siirtyi edistämään lukutaitoa ja koulutusta georgialaisille, julkaisemaan georgialaista perinnettä ja rahoittamaan lukutaito-ohjelmia abhaaseille ja osseeteille. Hän kuului keisarilliseen maantieteelliseen seuraan ja toimi Georgian aatelispankin kunniapuheenjohtajana. 1880-luvulla hänellä oli johtava rooli Šota Rustavelin kesiaikaisen eepoksen "Pantterintaljaisen" standardiversion kehittämisessä.


title: Grigol Orbeliani

text: Vaikka Orbelianin varhaisimmat kirjoitukset ovatkin proosaa vuodelta 1824, hänen proosateoksensa ovat vaipuneet unohduksiin. Suurinta osaa hänen runoudestaan leimaavat isänmaalliset aiheet ja viinin ja naisten liioitteleva ylistys. Kuten ajan muut georgialaiset romantikot, Orbelianin lyriikka on täynnä surua kadotettua menneisyyttä ja Georgian kuningaskunnan sortumista kohtaan. Hänet erottaa muista kuitenkin hänen rakkautensa katurunouteen ja ašughi-minnelauluihin, joihin hän itsekin lisäsi materiaalia esimerkiksi "Mukhambazi"-runon () tyyppisillä lyriikoilla.


title: Grigol Orbeliani

text:
Orbelianin runous ennen vuoden 1832 salaliiton romahtamista on huomattavan sotaisaa ja optimistista, kun taas vuoden 1832 jälkeiset lyriikat ovat surullisempia ja täynnä tunteellista isänmaallisuutta menneisyyden takaisinpalaamatonta loistoa kohtaan. Hänen paras ja pisin teoksensa on oodi "Sadghegrdzelo, anu omis šemdgom ghame lkhini, Erevnis siakhloves" (, "malja, tai öinen juhla-ateria sodan jälkeen Jerevanin lähellä"), jonka alkuperäisversion hän laati Jerevanin taistelussa Venäjän–Persian sodan aikana vuonna 1827 ja johon vaikutti venäläinen runoilija Vasili Žukovski. Sitä muokattiin ja laajennettiin, kunnes se sai lopullisen muotonsa vasta vuonna 1879. Runo on nostalginen muisto sotilaan kunniasta, ja se alkaa kunnioittamalla niitä, jotka ovat kaatuneet puolustaessaan kotimaataan. Sitten runoilija matkaa historian halki juhlien kaikkia Georgian heimoja, kuninkaita, sankareita ja marttyyreja. Lopulta ylevyyden korvaa surullinen tunnelma, kun runoilija palaa fantasiansa ja muistojensa parista nähdäkseen, että menneisyyteen ei enää ole hänen lisäkseen juuri muita yhteyksiä.
Orbelianin suhde Georgian älymystön uuteen sukupolveen oli epäselvä. Uusi liike, jonka jäseniä nimitettiin "pojiksi" ja jota johtivat Ilia Tšavtšavadze ja Akaki Tsereteli, suhtautui kriittisesti "isiin", vanhaan georgialaiseen aateliin, joka oli vannonut uskollisuuttaan tsaarille. Tšavtšavadze ylisti Orbeliania "runoutemme vahvuuden ja rikkauden" suojelijaksi, mutta nuori sukupolvi suhtautui hänen vuoden 1871 juhlapäiväänsä kylmän hiljaisesti. 1860-luvulla Orbeliani yritti pitäytyä erossa "isien ja poikien" välisistä kiistoista, mutta hän ei voinut olla hyökkäämättä uutta sukupolvea vastaan ivallisen, runomuotoisen vastineen muodossa vuonna 1874. Se ei kuitenkaan estänyt häntä jäämästä yksin, kun hän ylisti "poikiin" kuuluneen Aleksandre Qazbegin melodramaattista proosaa vuonna 1881.


title: Grigol Orbeliani

text: Grigol Orbeliani kuoli Tbilisissä 79-vuotiaana. Hänet on haudattu Pyhän Yrjön Kašvetin kirkkoon.


title: Luettelo televisiosarjan Hämmästyttävä Hämähäkkimies jaksoista (1. tuotantokausi)

text: Hämmästyttävän Hämähäkkimiehen 1. tuotantokausi alkoi Yhdysvalloissa 8. maaliskuuta 2008 jaksolla ”Survival of the Fittest”, joka tunnetaan Suomessa nimellä ”Vanhanaikaista koulutusta”. 1. kausi käsittää 13 jaksoa. Yhdysvalloissa ensimmäisen kauden esitys päättyi 14. kesäkuuta 2008.


text: Suomessa sarjan esitys alkoi 7. tammikuuta 2010 ja päättyi 25. tammikuuta 2010.


title: Keinokemia

text:
Keinokemia on kemiallisten reaktioiden ja niitä muistuttavien järjestelmien jäljittelemistä lähinnä tietokoneohjelmilla. Keinokemian tutkimus on saanut alkunsa keinoelämän tutkimuksesta, mutta sillä on käyttöä kemiassa, talostieteessä, yhteiskuntatieteessä ja kielitieteessä. Keinokemian järjestelmiä on monenlaisia ja monenlaajuisia.
Keinokemian järjestelmä määrittelee monesti molekyylit, niiden väliset mahdolliset vuorovaikutukset ja molekyylien muuttumiset toisiksi reaktioiden kautta. Molekyylien väliset reaktiot voivat olla katalyyttisiä tai reaktiivisia. Keinokemiaa tutkitaan mm. Japanissa ja Saksassa.


title: Keinokemia

text: Eräs keinokemian esimerkki on Japanissa Shinichiro Yoshiin, Hiroaki Inayoshin ja Yukinori Kakazun luoma tietokoneohjelma, atomoidijärjestelmä, jossa pyritään jäljittelemään lähes luonnollisen tyyppisesti atomeja, molekyylejä ja kemiallisia reaktioita.


title: Keinokemia

text: Tässä simulaatiossa erityyppisille atomoideille kuvataan sidosmäärät, sidosenergiat, sidosten synty ja purku, jotka vaativat tai vapauttavat energiaa. Energia tulee atomoideihin fotoneina niin kuin oikeissakin reaktioissa atomit saavat säteilyä.


title: Keinokemia

text: Simulaatioissa ulkoa tuotu energia pitää reaktioita yllä. Atomoidisimulaatiossa syntyi itseään ylläpitäviä hypersyklien tapaisia reaktiokehiä.


title: One Night at Sirdies

text: One Night at Sirdies on Damn Seagullsin esikoisalbumi, joka julkaistiin vuonna 1. tammikuuta 2005.


title: Vainikkalan rata

text: Vainikkalan rata on Suomen rataverkon rautatie. Se erkanee Karjalan radalta Luumäen asemalta ja jatkuu Lappeenrannan Vainikkalan kylään Vainikkalan raja-asemalle. Lisäksi Raipon ja Simolan asemilta oli ratayhteys Lappeenrantaan, mikä lakkautettiin 1990-luvun lopulla ja purettiin vuonna 2003.


title: Vainikkalan rata

text: Radan henkilöliikenne perustuu Riihimäen ja Pietarin välistä rataa liikennöiviin henkilöjuniin. Karelian Trains -junayhtiön omistamat ja VR:n sekä RŽD:n liikennöimä Allegro-juna liikennöi tällä rataosalla. Allegro-junavuoroja on päivässä kahdeksan, neljä molempaan suuntaan. Tolstoi liikennöi päivittäin yhden junavuoron molempiin suuntiin.


title: Maarten van Heemskerck

text: Maarten Jacobszoon Heemskerk van Veen eli "Maarten van Heemskerck" (1498 Heemskerk – 1. lokakuuta 1574 Haarlem) oli 1500-luvun johtavia hollantilaisia muotokuva- ja uskonnollisia taiteilijoita. Hänen tunnetuimpia töitään ovat kuvat maailman seitsemästä ihmeestä.


title: Benoît Magimel

text: Benoît Magimel (11. toukokuuta 1974 Pariisi, Ranska) on ranskalainen näyttelijä. Hän on näytellyt elokuvissa 12-vuotiaasta asti ja kuuluu nykyisin ranskalaisen elokuvan suuriin tähtiin.


title: Benoît Magimel

text: Hän eli vuosia ranskalaisen näyttelijättären Juliette Binochen kanssa, jonka hän tapasi elokuvan "Vuosisadan rakkaustarina" ("Les Enfants du Siècle", 1999) kuvauksilla. Hänellä on Julietten kanssa tytär, Hannah. Benoît voitti parhaan miesnäyttelijän palkinnon Cannesin elokuvajuhlilla elokuvasta "Pianonopettaja" ("La Pianiste", 2001).


Tämä on Vuoden 2008 kesäparalympialaisten mitalitaulukko.
Maiden järjestys on ensin kultamitalien määrän mukaan, sitten hopea- ja lopuksi pronssimitalien määrän mukaan. Jos tuon jälkeen maiden mitalimäärä on sama, maat ovat jaetulla sijalla aakkosjärjestyksessä. Tätä järjestämistapaa käyttävät Kansainvälinen olympiakomitea ja IAAF.


title: Girolamo Bernerio

text: Girolamo Bernerio (1540 – 5. elokuuta 1611) oli katolisen kirkon italialainen pappi. Hänestä tehtiin Ascoli Picenon piispa 7. syyskuuta 1586; hän toimi virassa, kunnes erosi tehtävistään vuonna 1605. 16. marraskuuta 1586 hän pääsi kardinaaliksi.


title: Kehruujalkaiset

text: Kehruujalkaiset (Embioptera tai Embiidina) on vain noin 300 lajia käsittävä hyönteislahko. Lajien levinneisyys rajoittuu lähinnä maapallon trooppisille ja subtrooppisille alueille. Suomessa kehruujalkaisia ei esiinny.


title: Kehruujalkaiset

text: Kehruujalkaiset ovat pieniä, muodoltaan sylinterimäisiä hyönteisiä, joiden väri vaihtelee ruskeasta mustaan. Naaraat ovat siivettömiä, mutta joidenkin lajien koirailla on siivet. Elinympäristönä ovat labyrinttimäiset käytävät, joita nämä eläimet tekevät maaperään, karikkeeseen tai puiden kaarnan alle. Käytävät vuorataan seitillä, jota erittävät kehruurauhaset sijaitsevat etummaisessa raajaparissa. Tämä on erikoinen anatominen piirre, joka erottaa kehruujalkaiset kaikista muista hyönteislahkoista. Tunneleissa eläimet liikkuvat yhtä sujuvasti etu- ja takaperin. Erikoisena piirteenä aikuisten koiraiden siivet taittuvat tarvittaessa eteenpäin (pään yli) mahdollistaen sujuvan liikkumisen takaperin.


title: Kehruujalkaiset

text: Yhdessä pesätunnelissa elää naaras sekä nuoria yksilöitä (nymfejä). Eri "perheiden" tunnelit voivat kuitenkin yhtyä toisiinsa, vaikka kehruujalkaiset eivät olekaan yhdyskuntahyönteisiä. Aikuiset koiraat eivät syö mitään ja ovat lyhytikäisiä. Joskus naaras saattaa myös syödä koiraan parittelun aikana. Suuosat suuntautuvat eteenpäin ja ovat purevat. Ravinto, jota eläimet tulevat keräämään yöllä tunneliverkoston ulkopuolelta muodostuu lähinnä kuolleesta kasviaineksesta. Naaras munii pesäkäytävän seinämille ja hoivaa jälkikasvuaan. Kehruujalkaisilla on osittainen muodonvaihdos.


title: Kehruujalkaiset

text: Lahko lienee ilmestynyt jurakaudella ja esiintyy runsaana liitukautisessa meripihkassa.


title: Enna (nimi)

text: Enna on suomalainen naisen etunimi.


title: Enna (nimi)

text: Enna voi olla friisiläinen nimi, joka on lähtöisin kärkeä tai piikkiä tarkoittavasta muinaissaksalaisesta sanasta angul.


title: Enna (nimi)

text: Alkuperänä voi myös olla Palestiinan Kesareassa 200-luvun lopulla marttyyriksi joutuneen neidon Ennata eli Ennatha -nimen lyhentymä, samoin kuin nimellä Enni.


title: Enna (nimi)

text: Nimen myös arvaillaan liittyvän Elviinaan. Elviina voi olla lähtöisin Alviinasta tai naispuonen muoto pyhimyksen nimestä Elwin.


title: Enna (nimi)

text: Vuoden 2012 loppuun mennessä Enna-nimi on annettu 1065 naiselle. Nimi on yleistymässä.


title: Enna (nimi)

text: Ennan nimipäivä on vuodesta 2015 lähtien 23. tammikuuta.


title: Enna (nimi)

text: Viron almanakassa Ennan nimipäivä on 8. kesäkuuta.


title: Enna (nimi)

text: Ennata on Suomen ortodoksisessa kalenterissa 10.2. ja katolisen kirkon pyhimysluettelossa 13.12.


title: Ascoli Piceno

text: Ascoli Piceno on kaupunki Italian Marchen alueella Ascoli Picenon maakunnassa. Se on maakunnan pääkaupunki. Kaupungissa on arviolta 49 407 asukasta (vuonna 2015), ja sen pinta-ala on 158,09 neliökilometriä.


title: Ascoli Piceno

text: Kaupungin suojelijana pidetään marttyyrina kuollutta pyhää piispa Emidiusta. Kaupungin mukaan on nimetty alueella sijaitseva katolisen kirkon hiippakunta, jonka piispana toimii Silvano Montevecchi.


title: Ascoli Piceno

text: Ascoli Picenosta on kotoisin jalkapalloseura Ascoli Calcio 1898.


title: Pieni capoeirakirja

text: Pieni capoeirakirja on Nestor Capoeiran eli Mestre Nestorin kirjoittama perusteos capoeirasta. Ranskankielinen alkuteos ilmestyi vuonna 2003 nimellä "Le petit manuel de capoeira". Suomeksi kirja ilmestyi vuonna 2005 Art Housen kustantamana.


title: Pieni capoeirakirja

text: Kirjassa esitellään capoeiran perusliikkeet ja -tekniikat. Lisäksi siinä esitellään capoeiran historiaa, capoeiran eri tyylit ja luodaan katsaus lajin nykytilaan maailmalla.


title: Ascoli Picenon maakunta

text: Ascoli Picenon maakunta on yksi Marchen alueen maakunnista Italiassa. Sen pääkaupunki on Ascoli Piceno. Maakunnassa on 33 kuntaa ja kaikkiaan 211 266 asukasta (31.12.2015).


title: Ascoli Picenon maakunta

text: Fermon maakunta erotettiin Ascoli Picenosta vuonna 2009.


title: Langtonin silmukka

text: Langtonin silmukka on biologi Christopher Langtonin kehittämä soluautomaattijärjestelmä, jossa on neliömäisiä hieman numeroa 9 muistuttavia silmukan muotoisia geenejä, jotka kiertävät kehää, ja joita ympäröi putkimainen suojakuori.


title: Langtonin silmukka

text: Nämä silmukat voivat synnyttää uusia silmukoita jakautumalla, niin kuin elävät solutkin tekevät. Langtonin silmukka ei Life-pelin olioiden tavoin "synny tyhjästä" sisäisten sääntöjen pohjalta, vaikka langtonin silmukoita onkin kyetty tuottamaan hieman yksinkertaisemmista langtonin silmukoista.


title: Langtonin silmukka

text: Langtonin silmukat pohjautuvat John von Neumann ja Edgar F. Coddin esittämien systeemien yksinkertaistamiseen.


title: Langtonin silmukka

text: Kun Langtonin silmukka saa jatkaa rauhassa jakautumista, syntyy korallimainen "eliöyhteisö", jossa elävät, jakautuvat eliöt ympäröivät kuolleita eliöitä, samaan tapaan kuin koralliyhdyskunnassa. Silti Langtonin silmukka on eläviä olioita yksinkertaisempi. Siinä tapahtuvat prosessit eivät ole niin mutkikkaita kuin mitä elävissä soluissa tapahtuu.


title: Langtonin silmukka

text: Langhtonin silmukka-ohjelman lähtötilanne on tavallisimmin yksi valmis silmukka, jossa on kuusi "suoraan eteenpäin -geeniä" jota merkitään luvulla "7", ja kaksi "käännös vasemmalle" -geeniä, jotka merkitään numerolla 4. Lisäksi geenirakenteessa näkyy sidoslankaa ja tyhjää tilaa. 2 on putki, joka ympäröi geeniä.


title: Langtonin silmukka

text:
Langtonin silmukan lähtörakenne kuvattuna numeroilla:
Tyypillinen Langhtonin silmukan geenirakenne on näin ollen "111117017017017017017014014011111".


title: Langtonin silmukka

text: Langtonin silmukkasysteemin perusyksikkö on solu, joita on neliömäisenä ruudukkona. Solulla voi olla 8 tilaa, jotka kuvataan tavallisimmin eri väreillä Tämä on eräs lukuista käytetyistä väreistäLangtonin silmukoista on kehitetty eteenpäin kehittyneempiä, paremmin kuvaavia versioita, joita muun muassa japanilaiset ahkerasti tutkivat.


title: Langtonin silmukka

text: Hiroki Sayaman kehittämä Langtonin silmukan muunnelma "evoloop" kykenee vuorovaikuttamaan ympäristön kanssa ja kehittymään evoluution kautta.


title: Langtonin silmukka

text: Monesti evolooppeja ajava kone luo tilanteen, jossa kilpaillaan elintilasta, ja useimmiten pienimmät evoloopit menestyvät parhaiten, koska kuluttavat vähiten ympäristöä. Joskus evoloopit törmäävät toisiinsa, ja tapahtuu geenien vaihtoa niin kuin bakteerien konjugaatiossa.


title: Langtonin silmukka

text: SDSR (engl. Structurally Dissolvable Self-Reproducing) eli Langtonin silmukkaa muistuttava rakenteisesti hajautuva itsejäljentävä soluautomaattisilmukka kuolee eli hajoaa joissain tilanteissa, mikä vastaa enemmän luonnollista tilannetta.


title: Langtonin silmukka

text: SDSR Evoloop muistuttaa vielä enemmän luonnollista ekosysteemiä, koska sen eliöt voivat kuolla, vuorovaikuttaa ympäristönsä kanssa ja kehittyä evoluution kautta. Näillä on havainnollistettu muun muassa Langtonin silmukkamaisten evolooppien synty satunnaisista putkien ympäröimistä geeneistä, jotka törmäilevät toisiinsa.


title: Fermo

text: Fermo on kaupunki Marchen alueella Keski-Italiassa. Fermo on Fermon maakunnan pääkaupunki.


title: Fermo

text: Fermon asukasluku on 37 655 (31.12.2015).


title: Fermo

text: Fermon alueella on ollut asutusta jo ennen etruskien aikaa. Roomalaiset rakentisvat sinne kaupungin nimeltä Firmum Picenum.


title: Sanojen synty

text: Sanojen synty on Veijo Meren kirjoittama suomen kielen etymologinen sanakirja. Se on ensimmäinen ns. kansantajuinen suomen kielen etymologinen sanakirja. Sen teksti on kirjoitettu elävästi kaunokirjalliseen tyyliin. Sen on kustantanut Gummerus. Ensimmäinen painos ilmestyi 1982, ja sen jälkeen sitä on uudistettu kahteen otteeseen. Vuonna 1985 teoksesta julkaistiin uudistettu, kuvitettu painos, joka saavutti suuren suosion kansantajuisesti ja hauskasti laadittuna etymologisena sanakirjana. Siinä on 3 000 hakusanaa, enemmän kuin aikaisemmissa painoksissa. Vuosina 2002 ja 2004 tästä laitoksesta julkaistiin uusintapainokset. Teoksen kuvat ovat Simo Suoniemen suomalaisista keskiaikaisista lähteistä löytämiä ja piirtämiä.


title: Sanojen synty

text: Kielitieteilijöiltä "Sanojen synty" sai varauksellisen vastaanoton, sillä se ei ole kaikilta osin tieteellinen teos. Kirja sisältää Meren omia ajatuskehitelmiä, joita kirjan lukija ei useimmiten pysty erottamaan oikeista etymologiaselityksistä. Osassa kirjan oikeista etymologiaselityksistä esiintyy epätieteellistä termistöä. Lisäksi "Sanojen synnyn" hakusanavalikoima painottuu suhteettoman paljon lainasanoihin. Meri itsekin tunnustaa kirjan esipuheessa, ettei hänen kirjansa ole millään tavalla tieteellinen eikä täydellinen ja että se on amatöörin amatööreille tekemä. Kaisa Häkkinen kirjoitti "Sananjalka"-lehdessä:


title: Hellboy II: The Golden Army

text: Hellboy II: The Golden Army on vuonna 2008 ensi-iltansa saanut yhdysvaltalainen supersankarielokuva. Elokuvan ohjasi Guillermo del Toro ja se on jatko-osa vuoden 2004 elokuvalle "Hellboy". Elokuvan ensi-ilta oli Yhdysvalloissa ja Kanadassa 11. heinäkuuta 2008. Suomessa elokuvan ensi-ilta oli 5. syyskuuta 2008.


title: Hellboy II: The Golden Army

text:
Elokuvan alussa Hellboyn (Ron Perlman) isä professori Trevor Broom (John Hurt) kertoo yli viidenkymmenen vuoden takaumassa Hellboylle tarinan ihmisten ja kummajaisten välisestä sodasta. Tarinassa kuningas Balor herättää kultaisen armeijan ihmisiä vastaan, mutta katuu tekoaan ja luopuu armeijasta. Hän jakaa kruunun, jolla armeijaa komennetaan, kolmeen osaan. Kaksi palaa hänelle itselleen ja yksi ihmisille. Balorin poika, Prinssi Nuada, ei hyväksy isänsä tekoa ja lähtee maanpakoon. Nykyhetkessä Prinssi Nuada on palannut maanpaosta tahtoen herättää kultaisen armeijan ja ottaa takaisin maat, jotka hänen kansalleen kuuluvat. Hellboyn täytyy taistella Prinssi Nuadaa ja hänen lähes voittamatonta armeijaa vastaan.
Hellboy ottaa ryhmään mukaansa tyttöystävänsä Liz Shermanin (Selma Blair), vedessä elävän Abraham ”Abe” Sapienin (Doug Jones) ja hämärän protoplasmaisen Johann Kraussin, Paranormaaliuksien tutkimus- ja kehitysvirastossa työskentelevän tiiminsä.


title: Emidius

text: Pyhä Emidius (myös "Emygdius", "Emigdius", "Emidio"; n. 279 – n. 309) oli kristitty marttyyri. Hän oli kotoisin Trieristä. Hänen väitetään paitsi käännyttäneen ahkerasti pakanoita, myös tehneen ihmetekoja, kuten useita parannusihmeitä.


title: Emidius

text: Paavi Marcellus I teki Emidiuksesta piispan ja lähetti tämän Ascoli Picenoon, jossa hän sitten kuoli mestattuna. Tätä nykyä hän on Ascoli Picenon suojelija.


title: Silvano Montevecchi

text: Silvano Montevecchi (31. maaliskuuta 1938 – 27. syyskuuta 2013) oli katolisen kirkon italialainen pappi. Hänet vihittiin papiksi 13. kesäkuuta 1962 ja piispaksi 4. lokakuuta 1997. Hän toimi vuodesta 1997 Ascoli Picenon hiippakunnan piispana, jona häntä edelsi Pier Luigi Mazzoni.


title: Pier Luigi Mazzoni

text: Pier Luigi Mazzoni (3. elokuuta 1932 Dovadola – 12. heinäkuuta 2012) oli italialainen roomalaiskatolinen arkkipiispa. Hänet vihittiin papiksi 18. helmikuuta 1958 ja nimitettiin Asceli Picenon hiippakunnan johtoon 13. huhtikuuta 1991. Piispaksi vihkiminen seurasi 18. toukokuuta. Pääkonsekraattorina toimi Bernardin Gantin, jota avustivat Luigi Poggi ja Marcello Morgante.


title: Pier Luigi Mazzoni

text: 12. helmikuuta 1997 Mazzoni sai nimityksen Gaetan arkkipiispaksi, jona hän toimi, kunnes jäi eläkkeelle 20. syyskuuta 2007.


title: Marcello Morgante

text: Marcello Morgante (23. maaliskuuta 1915 – 20. toukokuuta 2007) oli katolisen kirkon italialainen pappi. Hänet vihittiin papiksi vuonna 1938 ja piispaksi 1957. Hän toimi Ascoli Picenon hiippakunnan piispana vuosina 1957–1991. Hän kuoli 92-vuotiaana kuusitoista vuotta vetäytymisensä jälkeen.


title: Kaksisukahäntäiset

text: Kaksisukahäntäiset (Diplura) on niveljalkaisiin kuuluva lahko. Useimmat lahkon noin 800 lajista elävät trooppisilla alueilla. Suomesta tunnetaan yksi laji, marraskaksisukahäntäinen ("Campodea plusiochaeta").


title: Kaksisukahäntäiset

text: Lahkosta on vain vähän fossiililöydöksiä, joista suurin osa meripihkasta. Lahko on luultavati ollut olemassa jo kivihiilikaudella, eräiden arvioiden mukaan jopa varhaisella devonikaudella.


title: Kaksisukahäntäiset

text: Kaksisukahäntäiset ovat maaperässä tai lahoavassa kasvimassassa eläviä, yleensä 2–5 mm pitkiä (jotkin "Japyx"-suvun lajit jopa 50mm) selkärangattomia eläimiä. Niillä on pitkänomainen ruumis, kuusi jalkaa, pitkät tuntosarvet sekä lahkon nimen mukaisesti kaksi perälisäkettä, jotka voivat olla joko siimamaiset tai pihtimäiset. Takaruumiissa on 11 jaoketta, joista useimpien sivuilla on pienet rakkulat. Näiden arvellaan auttavan eläimen nestetasapainon säätelyssä. Kaikilta lajeilta puuttuvat sekä verkko- että pistesilmät ja perälisäkkeiden mahdollista tummaa väriä lukuun ottamatta eläimen vartalossa ei ole pigmenttiä. Nilkassa on vain yksi jaoke. Siipiä ei ole.


title: Kaksisukahäntäiset

text: Kaksisukahäntäisen katkenneet raajat tai muut ulokkeet kasvavat takaisin seuraavien nahanluontien yhteydessä. Ne ovat yhdessä kummitussirkkojen kanssa ainoat maaniveljalkaiset, jotka kykenevät kasvattamaan irroneen raajan takaisin. Lisäksi häirityn eläimen perälisäkkeet voivat katketa tyvestä ja siten hämätä saalistajaa.


title: Kaksisukahäntäiset

text: Suuosat ovat purevat ja ravintona toimii yleensä lahoava orgaaninen materiaali, mutta jotkin lajit ovat petoja pyydystäen perälisäkkeillään hyppyhäntäisiä, hyönteistoukkia ja muita pieneliöitä. Hedelmöitys on ulkoinen: koiras laskee maahan spermapaketin, jonka naaras poimii sukuaukkoonsa. Näköaistin puuttumisesta huolimatta kaksisukahäntäiset välttelevät päivänvaloa. Muodonvaihdos on olematon ja munasta kuoriutuva nymfi käy läpi mahdollisesti jopa 20 toukkavaihetta ennen aikuistumistaan, ja aikuinenkin yksilö luo nahkansa vielä jopa kymmenen kertaa. Jotkin tropiikissa elävät lajit hoivaavat poikasiaan. Kaksisukahäntäiset voivat elää 2–3 vuotta.


title: Klaavolan museo

text: Klaavolan talo on kulttuurihistoriallinen museo Tuusulassa. Se esittelee vauraan talonpoikaissukutilan arkea. Tila lahjoitettiin Tuusulan kunnalle 1900-luvulla. Huoneet on entistetty 1900-luvun alun malliin.


title: Kymco Agility City 50

text: Kymco Agility City 50 on taiwanilaisen Kymco-merkin skootteri, jonka on valmistanut Kwang Yang Motor Company, Ltd.


title: Kymco Agility City 50

text:
Skootteri on Kymcon vuonna 2008 tekemä malli valmistajan Agility-mallistoon, joka myötäilee tekniikassa ja ulkoasussaan Super 8-mallia.
Ainoa huomattava ero Super 8:aan on City 50:nen 16" renkaat, kun taas Super8:ssa on pienemmät 14" renkaat.
Muita eroja aikaisempiin malleihin on suurempi massa sekä isompi koko.
Kymco teki samana vuonna kaksi muuta Agility City -sarjaan kuuluvaa mallia, jotka olivat 125- ja 150-kuutioisia skoottereita.


title: Kymco Agility City 50

text: Aikaisempiin Agilityn malleihin nähden on City 50:ssä suuremmat tilat jaloille. City 50:ssä on leveämpi tila jaloille alustansa puolesta ja myös ohjaustanko on ylempänä, jolloin jopa 190cm kuljettaja mahtuu skootterin selkään ilman että ohjaustanko osuu polveen mopoa käännettäessä. City 50:tä aikaisemmissa Agilityn malleissa on ollut selkänojaksi taitettava matkustajan penkki, mutta tämä ergonomiaa lisäävä ominaisuus puuttuu kokonaan, koska istuinosa on City 50:ssä yhtenäinen. Ajettaessa sateella, umpinainen ajovalon kotelo saattaa Suomen oloissa päästää vettä sisäänsä ja jos vettä pääsee koteloon ja se osuu hehkuvaan polttimoon, niin polttimon ikä lyhenee huomattavasti.


title: Kymco Agility City 50

text: Rengaspaine mitataan rengas maassa ja mielellään alle huoneen lämpöä vastaavassa lämpötilassa. Ohjekirjan mukaan rengaspaine ei saa ylittää 2,5 kg/cm2 painetta.


title: Coppa Placci

text: Coppa Placci on ollut yhden päivän mittainen maantiepyöräilykilpailu, joka on ajettu syksyisin Imolan ja San Marinon välillä Italiassa. Kilpailua on pidetty semiklassikkona. Se on ollut kategorialuokitukseltaan 1. HC, eli sen yläpuolella ovat olleet yhden päivän kilpailuista vain suuret klassikot sekä UCI ProTour -sarjan kilpailut. Coppa Placci järjestettiin rahoitusvaikeuksien vuoksi alle 23-vuotiaiden kilpailuna 2010, yhdistettynä Giro di Romagnan kanssa 2011 ja Giro del Veneton kanssa 2012.


title: Coppa Placci

text: Coppa Placci on nimetty vuonna 1921 kuolleen italialaisen pyöräilijän Antonio Placcin mukaan.


title: Von Mickwitz

text: Von Mickwitz on aatelissuku. Suvun väitetään olevan alun perin kotoisin Böömistä. Von Mickwitzien suku on aateloitu virallisesti Pietarin Ritarihuoneella, kun Paul Joakim von Mickwitz saavutti todellisen salaneuvoksen arvon 1800-luvulla. Suku oli ehkä kulkeutunut Böömistä Saksan kautta Saaremaalle, Viroon, josta se saapui Suomeen. Von Minckwitz on Minckwitz-suvun Helsingin Ritarihuoneella aateloitu haara. Muita Mickwitzejä on täsmennyssivulla Mickwitz.


title: Futsalin Euroopan-mestaruuskilpailut

text: Futsalin Euroopan-mestaruuskilpailut () on UEFA:n järjestämä futsalin maajoukkueturnaus, joka järjestetään joka toinen vuosi.


title: Futsalin Euroopan-mestaruuskilpailut

text: Ensimmäisen kerran Euroopan-mestaruudesta pelattiin vuonna 1996. Seuraavat kilpailut olivat 1999, ja siitä lähtien kisoja on pelattu kahden vuoden välein. Vuoden 2007 kisojen jälkeen UEFA päätti siirtää turnauksen loppusyksystä alkuvuoteen ja sen seurauksen seuraavan kerran EM-kisat ovat 2010.


title: Futsalin Euroopan-mestaruuskilpailut

text: Ensimmäisessä lopputurnauksessa oli mukana 6 maata, ja karsintoihin osallistujia oli 17. Sen jälkeen lopputurnauksessa on pelannut 8 maata ja karsintoihin osallistuvien määrä on kasvanut 35 maahan. 2010 EM-kisoihin UEFA on päättänyt laajentaa lopputurnausta 12 joukkueeseen.


title: Saaristoristeilijä

text:
Saaristoristeiljä on klassinen purjevene, joka on rakennettu perustuen Svenska Seglarförbundetin vuonna 1908 vahvistamaan saaristoristeilijäsääntöön. Säännön oli tarkoitus täydentää R-mittasääntöä, jota monet purjehtijat eivät pitäneet sopivaksi Pohjoismaiden saaristo-olosuhteisiin .
Kaksi saaristoristeiljöiden kokoluokkaa eli SK 30 ja SK 40 valittiin vuoden 1920 Brysselin kesäolympialaisiin. Alun perin saaristoristeilijät purjehtivat miltei poikkeuksetta Itämerellä, mutta tänään saaristoristeilijät ovat levinneet erityiseti Keski-Eurooppaan ja Yhdysvaltoihin, jossa venettä arvostetaan kauneutensa ja nopeutensa vuoksi. Erityisesti Saksassa SK 30 ovat kasvaneet suureksi luokaksi ja moni alun perin ruotsalaisvene purjehtii tänään Saksan Itämeren rannikolla. Suomen runsaasta kolmestakymmenestä saaristoristeilijästä suurimmat ovat 75 neliömetrisiä. Ruotsissa purjehtii useita 95 neliömetrisiä ja jopa pari 150 neliömetristä, josta tunnetuin on yli kahdenkymmenen metrin pituinen Beatrice Aurore. Viime vuosina Suomeen on tullut useita uusia veneitä Ruotsista ostettuina. Suomessa oli kesällä 2010 yhteensä 33 saaristoristeilijää.
Näistä noin kolmasosa löytyy HSS-pursiseuran klassikkolaiturilta. Ennen toista maailmansotaa seura oli yksi Pohjoismaiden menestyienmpiä 22 neliömetristen kilpapurjehdusseuroja. Suomessa on rakennettu kaiken kaikkiaan noin 1000 saaristoristeilijää 1900-luvun alkupuoliskolla. Suomessa rakennetuista veneistä on tähän päivään säilynyt arvioiden n. 30 kappaletta. Yksi näistä on Gustaf Estlanderin suunnittelema, Helsingissä rakennettu Colibri VI (SK 22) vuodelta 1922, joka kuuluu Suomen merimuseon kokoelmaan ja on esillä Merikeskus Vellamossa.


title: Saaristoristeilijä

text: Saaristoristeilijäsääntö antaa suuria vapauksia veneentekijälle ja jokainen vene on siksi uniikki. Veneen luokka määräytyy pääsääntöisesti purjepinta-alan mukaan, lisäksi luokissa on muutamia vähimmäismittoja. Saaristoristeilijöitä on pienistä 15 neliömetrin veneistä aina 150 neliömetrisiin saakka. Suurin osa veneistä on pitkiä, kapeita ja matalilla vapaalaidoilla varustettuja sekä erittäin korkeatakilaisia. Veneet rakennettiin alun perin puusta kuten mahongista tai tiikistä. Nykyään saaristoristeilijöitä valmistetaan myös lujitemuovista. Luokka on ollut erityisen suosittu Ruotsissa mutta myös Suomessa ovat pienemmät luokat kuten 22 neliömetriset olleet hyvin edustettuja. Ruotsissa suosittu Mälarkryssare on saaristoristeilijälle läheistä sukua ja tätä jopa vielä kapeampi. Saaristoristeilijät ovat tunnettuja nopeasta vauhdistaan kevyessä tuulessa.


title: Esihyönteiset

text: Esihyönteiset (Protura) on niveljalkaisiin kuuluva lahko. Lahkon nimi on sikäli harhaanjohtava, etteivät nämä eläimet ole hyönteisiä vaan kuuluvat kokonaan eri luokkaan. Suomesta esihyönteisiä tunnetaan kolme lajia.


title: Esihyönteiset

text: Esihyönteiset kuvasivat tieteelle ensimmäisenä toisistaan riippumatta Filippo Sylvestri vuonna 1907 ja Antonio Berlese vuonna 1908.


title: Esihyönteiset

text: Esihyönteisistä ei toistaiseksi tunneta minkäänlaista fossiiliaineistoa.


title: Esihyönteiset

text: Esihyönteiset ovat erittäin pienikokoisia, vain alle kahden millimetrin pituisia pitkänomaisia selkärangattomia eläimiä. Niillä ei ole silmiä eikä väripigmenttiä. Myöskään tuntosarvia ei ole, vaan etummainen raajapari, jota ei käytetä liikkumiseen, toimii tunnistelueliminä. Pää on kartiomainen, mikä on antanut ryhmälle englanninkielisen nimen "coneheads". Kolmessa etummaisessa takaruumiin jaokkeessa on jalkaa muistuttava ulkonema. Esihyönteiset elävät maaperässä, karikkeessa ja sammalikoissa tyypillisesti noin 10 cm syvyyteen asti mutta siirtyvät talveksi syvemmälle. Eri lajeja tunnetaan maailmanlaajuisesti noin 750. Näistä noin 300 kuuluu sukuun "Eosentomon".


title: Esihyönteiset

text: Esihyönteisten suuosat ovat imevät, mikä viittaa niiden nauttivan nestemäistä ravintoa. Ravinnonlähdettä luonnossa ei kuitenkaan tunneta. Niiden arvellaan kuitenkin käyttävän ravinnokseen lähinnä kasvijätettä ja sienirihmastoa. Jotkin lajit voivat ehkä olla petoja. Esihyönteiset saattavat olla tavattoman runsaslukuisia. Esimerkiksi saksalaisesta metsästä on laskettu 90 000 yksilöä neliömetriltä.


title: Esihyönteiset

text: Muodonvaihdos on olematon. Vastakuoriutuneella nymfillä on yhdeksän takaruumiin jaoketta. Jaokkeita tulee yksi lisää jokaista nahanluontia kohti kunnes aikuisella yksilöllä jaokkeita on 12. Aikuiset saattavat luoda nahkansa, mutta uusia jaokkeita ei enää tule.


title: Matti Pihlaja

text: Matti Rafael Pihlaja (20. helmikuuta 1923 Turku – 13. kesäkuuta 1973 Turku) oli suomalainen näyttelijä.


title: Matti Pihlaja

text: Pihlajan vanhemmat olivat näyttelijät Katri ja Rafael Pihlaja. Pihlaja muistetaan turkulaisena taiteilijana, sillä Pihlaja näytteli pitkään Turun kaupunginteatterissa ja Vartiovuoren kesäteatterissa Turussa. Pihlaja oli vuosina 1950–1973 naimisissa Ritva Vuoren kanssa.


title: Matti Pihlaja

text: Matti Pihlaja näytteli kaikkiaan kuudessa elokuvassa. Hänen ensimmäinen elokuvaroolinsa oli Edmund Palmqvist Ilmari Unhon ohjaamassa elokuvassa "”Minä elän”" (1946). Viimeiseksi elokuvarooliksi (ja samalla ainoaksi isommaksi rooliksi) jäi Matti Kassilan ohjaaman "Päämajan" (1970) päätoimittaja. Päämajassa nähtiin niin ikään muitakin Turun kaupunginteatterin näyttelijöitä. Muistettava on myös pienehkö sivuosa kiroilevana autonkuljettajana elokuvassa Tähdet kertovat, komisario Palmu (1962).


title: Matti Pihlaja

text: Pihlaja kuului Turun Teatterikerhoon ja saikin kerholta paljon tunnustuksia. Pihlaja kuoli vain 50-vuotiaana äkilliseen sairauteen vuonna 1973.


title: R-mittasääntö

text:
R-mittasääntö eli kansainvälinen sääntö on purjeveneiden suunnittelusääntö, joka vahvistettiin vuonna 1907. Säännöstä tuli modernin ratakilpapurjehduksen perusta. Se mahdollisti ensimmäistä kertaa kansainväliset kilpailut samaan konstruktioluokkaan kuuluvien veneiden kesken ilman monimutkaisia tasoitussääntöjä. Mittasäännön kaavasta on tuloksena tietty metrimäärä, joka ei kuitenkaan viittaa veneen todelliseen pituuteen. Esimerkiksi 12mR-luokan vene on noin 21 metriä, ja 8mR-luokan vene noin 15 metriä pitkä. R-veneitä suunniteltiin aluksi hyvin monessa kokoluokassa mutta vähitellen vakiintuivat 6mR-, 8mR-, 10mR- ja 12mR-veneet. Suurin – 23-metrinen – R-säännön mukainen vene on käytännössä J-luokan vene, jollaisilla America's Cup -kilpailut käytiin ennen toista maailmansotaa. J-veneet olivat tosin suunniteltuja amerikkalaisen ns. Universal Rulen mukaan, jonka R-mittasääntö vähitellen syrjäytti. Kaikki ennen 1960 rakennetut R-säännön veneet luokitellaan nykyisin klassikoiksi.
Ennen toista maailmansotaa R-mittasäännön pohjalta syntyi pienempi 5m-veneiden luokka, jonka lähes kokonaan syrjäytti myös R-sääntöön perustuva toisen maailmansodan jälkeen 5.5m-veneluokka. Nämä konstruktioluokat muistuttavat paljon, mutta eivät tarkalleen ottaen ole R-veneitä: mittasäännöt ovat erilaiset.


title: R-mittasääntö

text: Kaikki R-veneet ovat olleet olympialuokkia eri aikoina. 12mR-veneillä purjehdittiin America's Cup -kilpailut vuosina 1958–1987. Uusin tulokas on yhden henkilön purjehdittava 2.4 mR, jolla purjehditaan paralympialaisissa.


title: R-mittasääntö

text:
R tarkoittaa, että vene on alun perin luokiteltu ja rekisteröity Lloydsin vaatimusten mukaan. Mittasääntö on:
jossa L on veneen vesilinjan pituutta kuvaava luku, F vapaalaidan tehollinen korkeus, d rungon muototekijä ja S purjepinta-ala.


title: R-mittasääntö

text: Suomen 1900-luvun alun tärkeimmät venesuunnittelijat, kuten Zake Westin, Gunnar L. Stenbäck, Gustaf Estlander, Gösta Kynzell ja Birger Slotte, suunnittelivat kymmenittäin R-veneitä pienistä aina 10mR-luokkaan asti. Ennen ensimmäistä maailmansotaa R-veneiden merkittävä suunnittelija ja voimakkaasti kansainvälisen säännön puolestapuhuja oli Estlander. Todistaakseen säännön merkittävyyttä Estlander kiersi tiheästi Euroopan suurimmissa regatoissa ennen ensimmäistä maailmansotaa Irma nimisillä voittoisilla 12mR ja 10mR veneillään sekä 8mR veneellään Örn. Estlander omisti hetken Suomen purjehdushistorian ehkä merkittävimmän purren eli William Fifen suunnitteleman 15mR-veneen Tuiga. Estlander suunnitteli omia ja osteli maailmalta suuria veneitä lähinnä oppimismielessä. Estlanderin panos sekä suunnittelijana että Euroopan aktiivisimpiin kuuluvana kilpapurjehtijana oli täysin poikkeuksellinen. Isoja eli 12mR veneitä omisti myös ennen 1920 mm. NJK:n kommodoori Ernst Krogius. Krogius voitti pronssimitalin veneellä Tukholman kesäolympialaisissa 1912. Krogius osti 1909 Sir Thomas Glen-Coatsin edellisenä vuonna suunnitteleman 12mR Heatherbellin. Myöhemmin Krogius osti William Fifen 1912 suunnitteleman 15mR-luokan Rendez-vous-veneen, joka 27 metriä pitkänä ja 5 metriä leveänä kuului Pohjoismaiden vesillä purjehtineisiin suurimpiin huvialuksiin. Vene myytiin sodan jälkeen takasin suunnittelijalleen. Kaiken kaikkeaan Suomessa oli 5–6 kpl 12mR venettä, useita 10mR venettä ja peräti 13 kpl 8mR venettä ennen 1920. Gestrian-nimisen 15mR veneen omisti myös suomalaistunut Pietarilainen Nikolai Garoff. R-veneiden varhainen historia on pitkälti unohdettu. Suomessa varhaisen purjehdushistorian on perinpohjaisesti dokumentoinut Pekka Barck. 12mR-veneitä oli kaksi Helsingissä, kaksi Viipurissa ja yksi Turussa. Ennen vuotta 1920 omistetuista tai rakennettuista kymmenistä suomalaisista R-veneistä ei ole Suomessa jäljellä kuin 10mR Kitty.


title: R-mittasääntö

text:
Vuonna 1924 Estlander muutti pysyvästi Ruotsiin jolloin hänen tilalle nousi suomalainen uusi suunnittelijapolvi. Suuret veneet katosivat Suomesta miltei kokonaan 1920-luvulla. Ensimmäisen maailmansodan jälkeen Suomessa rakennettiin ja Suomeen ostettiin, ensisijassa Ruotsista, kymmenittäin pienempiä R-veneitä pääosin 6mR luokassa. 8mR-veneitä ei koskaan ollut kourallista enempää ja 10mR-veneitä oli 1–2 kappaletta josta tunneituin oli Leonid A. Nagornoffin 90-luvulla Norjaan myyty Tarpon II. Suurimpia luokkia ei itsenäisen Suomen vesillä enää näkynyt. 60- ja 70-luvuilla R-veneet olivat vähentyneet, huonokuntoisia ja kilpailivat satunnaisesti. 80-luvulla käynnistyi R-veneiden uusi nousu joka on vain kiihtynyt 2000-luvulla. Veneitä alettiin kunnostaa huippukuntoon ja niitä ostetaan edelleen maailmalta Suomeen. Tämän seurauksena Suomessa on vuonna 2009 suurempi R-vene kanta kuin koskaan aikaisemmin. Suomeen on muun muassa 2006 hankittu ensimmäinen 12mR-vene sitten Krogiuksen Heatherbellin. Vene - Charles Nicholsonin vuonna 1937 suunnittelema Blue Marlin on entisöity Suomen Puuvenekeskuksessa Kotkassa ja laskettiin vesille vuonna 2014. Suomen R-venekanta, erityisesti 6mR- ja 8mR-luokat ovat suhteellisesti maailman suurimpia. Suomen 1900-luvun alun kilpapurjehdushistoriassa R-veneillä on ollut ratkaiseva asema.
Suomessa ja maailmalla oli vuonna 2008 arvioitu R-venekanta seuraava:


title: Bas C. van Fraassen

text: Baastian Cornelis van Fraassen (s. 5. huhtikuuta 1941 Alankomaat) on yhdysvaltalainen tieteenfilosofiaan erikoistunut filosofi ja loogikko, joka toimii San Franciscon yliopiston filosofian laitoksella. Hän on tunnettu tieteenfilosofisesta näkemyksestä, jota kutsutaan konstruktiiviseksi empirismiksi. Tämän näkemyksen mukaan tieteelle on riittävää se, että sen teoriat ovat empiirisesti adekvaatteja. Konstruktiivinen empirismi suhtautuu kriittisesti tieteelliseen realismiin ja tieteelliseen materialismiin. Hänen kriitikkonaan on toiminut muun muassa Paul Churchland.


title: Bas C. van Fraassen

text: Van Fraassen on syntynyt Alankomaissa ja muuttanut sieltä Kanadaan vuonna 1956. Hän valmistui Albertan yliopistosta, filosofian oppiaineesta 1963 (Bachelor of Arts) ja jatko-opinnoista Pittsburghin yliopistosta, filosofian oppiaineesta vuonna 1966 (Master of Arts). Sen jälkeen hän on työskennellyt Yalen, Toronton, Etelä-Kalifornian ja Princetonin yliopistoissa.


title: Dare mo shiranai

text: Dare mo shiranai (, englanninkieliseltä nimeltään "Nobody Knows") on vuonna 2004 ensi-iltansa saanut Hirokazu Koreedan ohjaama japanilainen draamaelokuva. Se perustuu erääseen 1980-luvun lopun tapaukseen, jossa äiti hylkäsi neljä lastaan Sugamossa, Toshimassa. Elokuva kertoo, kuinka lapset joutuvat tulemaan toimeen keskenään.


title: Dare mo shiranai

text: Elokuvassa pääroolia esittävä Yûya Yagira sai suorituksestaan parhaan näyttelijän palkinnon Cannesin elokuvajuhlilla ja elokuva oli siellä ehdolla myös Kultaisen palmun saajaksi. "Dare mo shiranai" on saanut kansainvälisillä elokuvajuhlilla yhteensä 13 palkintoa ja seitsemän ehdokkuutta.


title: Johannes Kastajan skiitta (Valamo)

text: Johannes Kastajan skiitta on Laatokan Valamon sivuluostari.


title: Johannes Kastajan skiitta (Valamo)

text: Skiitta sijaitsee pienellä saarella pääluostarin lähellä. Siellä asui joukko skeemamunkkeja joista tunnetuin lienee skeemaigumeni Johannes.


title: Johannes Kastajan skiitta (Valamo)

text: Saarella on pieni puurakenteinen kirkko ja munkkien asuntola. Saarelle pääsy oli kielletty ilman luostarin johtajan kirjallista lupaa; jokaisen saarelle päästetyn piti sitoutua ehdottomaan raittiuteen sekä nauttimaan saarella ollessaan yksinomaan paastoruokaa; jopa tupakointi, purutupakka ja nuuskaaminen oli ehdottomasti kielletty. Ainoa sallittu nautintoaine oli tee, ja vanhoilla munkeilla olikin runsaasti omia teereseptejään: he keräsivät luonnosta puiden ja pensaiden lehtiä sekä luonnonmarjoja, jotka kuivattiin ja lopulta seos maustettiin hivenellä oikeata teetä. Sokeria ei käytetty.


title: Johannes Kastajan skiitta (Valamo)

text: 1930-luvulla sai toimittaja H. Iffland ainutkertaisen luvan valokuvata saarella; kuvaaminen rajoittui ulkotiloihin ja muutamaan tarkkaan valittuun näkymään kirkosta sekä joihinkin harvinaisimpiin ikoneihin. Kuvat julkaistiin Valamoa käsittelevässä, vuonna 1933 ilmestyneessä kuvateoksessa, jonka oikolukivat isä arkkipiispa Herman ja isä igumeni Hariton. Teoksen toimitti Viljo Jääskeläinen. Julkaisijana toimi Otava. Kirja on suomenkielinen; siitä laadittiin kolme vuotta myöhemmin ruotsin-, englannin-, saksan- ja ranskankielinen, kuvitukseltaan hiukan poikkeava versio Hyvin paljon myöhemmin joitakin tällöin otetuista kuvista julkaistiin teoksessa "KARJALA - MUISTOJEN MAA".


title: Johannes Kastajan skiitta (Valamo)

text: Skiitta oli ankaran ja syvällisen rukouksen paikka; vain kaukaisin skiitta, Pyhityssaari, johon avoveden aikana saattoi päästä vain parhaalla kelillä, oli vielä ankarampi tässä suhteessa. Johannes Kastajan skiitan munkit viljelivät viljaa, kasviksia ja hedelmiä, joista oman niukan tarpeen ylittävä määrä toimitettiin pääluostariin. Kalastusta ei harjoitettu, koska kalakin kuului kiellettyihin ruoka-aineisiin.


title: Johannes Kastajan skiitta (Valamo)

text: Nuori noviisi Yrjö Olmari, myöhempi isä arkkipiispa Paavali, vietti Valamon aikanaan useitakin kesiä Johannes Kastajan skiitassa; hänen ja vanhojen erakkojen välille syntyi kiinteä ystävyys.


title: Johannes Kastajan skiitta (Valamo)

text: 1930-luvun lopussa skiitta tyhjeni talveksi ja munkit muuttivat pääluostariin kylmimmäksi ajaksi - palaten kuitenkin takaisin heti kevään tullen. Skiitta jäi tyhjilleen evakuoinnin jälkeen; muutamia sen kallisarvoisista ikoneista onnistuttiin evakuoimaan ja ne ovat Kirkkomuseossa Kuopiossa.


title: Johannes Kastajan skiitta (Valamo)

text: Skiitan restaurointi pääsi alkamaan jo perestroikan aikana vuonna 1986; sortunut laituri korjattiin ensimmäisenä ja sitten käytiin käsiksi kirkkoon ja talousrakennukseen. Niiden restaurointi eteni vauhdikkaasti ja vuonna 1990 saattoi jo laivareitiltä erottaa kirkon kullatun kupolin ja ristin loisteen.


title: Johannes Kastajan skiitta (Valamo)

text: Saari on ollut vuodesta 1990 kokonaan Venäjän ortodoksisen kirkon hallussa ja Valamon museo järjestää saarelle opastettuja tutustumisretkiä


title: George Fox

text: George Fox (1624 – 13. tammikuuta 1691) oli kveekariliikkeen perustanut brittiläinen kristitty. Hän joutui hengellisen työnsä johdosta vainotuksi ja vangituksi, kuten useat muutkin kveekareiksi kääntyneet noina aikoina.


title: George Fox

text: Foxin varhainen seuraaja oli Pennsylvanian perustanut William Penn. Ajan johtaviin kveekareihin kuului myös George Foxin vaimo Margaret Fell.


title: Kristian Hovde

text: Alf Kristian Hovde (6. joulukuuta 1903 Vikersund – 19. elokuuta 1969 Vikersund) oli norjalainen hiihtäjä.


title: Kristian Hovde

text: Hovde sijoittui 1930 Oslon MM-kisoissa neljänneksi 18 kilometrin hiihdossa. Hänen uransa paras arvokisasaavutus on hopea 1931 Oberhofin MM-kisoissa 18 kilometrin matkalta. Samoissa kisoissa hän sijoittui 50 kilometrin hiihdossa viidenneksi. 1932 Lake Placidin olympialaisissa Hovde sijoittui 18 kilometrillä kolmanneksitoista.


title: Kristian Hovde

text: Norjan mestaruuden Hovde voitti 30 kilometrillä vuonna 1931. Hänen seuransa oli Vikersund IF.


title: Arne Rustadstuen

text: Arne Rustadstuen (14. joulukuuta 1907 Fåberg – 25. huhtikuuta 1978 Lillehammer) oli norjalainen maastohiihtäjä ja yhdistetyn hiihtäjä.


title: Arne Rustadstuen

text: 1930 Oslon MM-kisoissa Rustadstuen voitti kultaa 17 kilometrin hiihdossa ja sijoittui 50 kilometrillä hopealle. Seuraavana vuonna Oberhofin MM-kisoissa hän sijoittui yhdistetyssä pronssille. 1932 Lake Placidin olympialaisissa Rustadstuen sijoittui viidelläkympillä pronssille ja 18 kilometrillä viidenneksi. Neljä vuotta myöhemmin Garmisch-Partenkirchenin olympialaisissa hän oli 18 kilometrillä kuudes.


title: Arne Rustadstuen

text: Rustadstuen edusti seuratasolla Lillehammerin hiihtoseuraa. Norjan mestaruuden hän voitti 18 kilometrillä vuosina 1934 ja 1946.


title: William Penn

text: William Penn (14. lokakuuta 1644 Lontoo – 30. heinäkuuta 1718 Ruscombe, Berkshire) oli englantilainen kveekari ja uskonnonvapauden puolustaja, jonka johdolla englantilaiset siirtolaiset perustivat Pohjois-Amerikkaan Pennsylvanian siirtokunnan. Kyseinen tapahtuma edisti merkittävästi eurooppalaisten kveekarien muuttoliikettä ja heidän opettamansa kristinuskon nopeaa leviämistä Pohjois-Amerikan siirtokuntiin nykyisen Yhdysvaltojen alueella. Penn tunnetaan myös merkittävänä rauhanaatteen edustajana.


title: William Penn

text: Pennin isä oli Englannin kuninkaallisen laivaston amiraali Sir William Penn, joka sai Oliver Cromwellilta suuria läänityksiä Irlannissa. Penn vietti lapsuutensa Chigwellissä Essexissä, mutta hänen isänsä jouduttua epäsuosioon perhe muutti 1650-luvun lopulla Irlantiin, jossa hän sai ensimmäisen kosketuksensa kveekareihin kuullessaan Thomas Loe -nimistä saarnaajaa. Penn aloitti vuonna 1660 opinnot Oxfordin yliopistossa, mutta hänet erotettiin 1662 hänen luovuttuaan anglikaanisuudesta. Hän vietti sen jälkeen isänsä tahdosta kaksi vuotta Ranskassa, ensin Ludvig XIV:n hovissa ja sitten protestanttisessa koulussa Saumurissa. Palattuaan vuonna 1664 Englantiin hän opiskeli vuoden ajan lakia Lincoln’s Innissä Lontoossa, mutta ei jatkanut opintojaan pidemmälle. Vuonna 1665 puhjennut Lontoon suuri ruttoepidemia sai Pennin kiinnostumaan uudelleen kveekarien seurasta, joten seuraavana vuonna isä lähetti hänet hoitamaan suvun tiluksia Irlannissa. Tavattuaan uudelleen saarnaaja Loen hän kuitenkin liittyi tämän kannustamana lopullisesti kveekareihin. Penn ystävystyi muun muassa kveekariliikkeen perustajan George Foxin kanssa.


title: William Penn

text: Pennin nuoruudessa kveekarit olivat Englannissa vainottu ryhmä. Hän itse joutui neljä kertaa vankeuteen julistettuaan uskoaan. Hän julkaisi kääntymistään seuranneiden seitsemän vuoden aikana kaikkiaan 42 kirjaa ja pamflettia aiheesta. Jo ensimmäisissä julkaisuissaan hän hyökkäsi myös Anglikaanisen kirkon oppeja vastaan. Kyseenalaistettuaan kahdessa pamfletissaan protestanttisen kolminaisuusopin hänet vangittiin vuonna 1669 Lontoon Toweriin, jossa hän kirjoitti samana vuonna kuuluisimman teoksensa "No Cross, No Crown". Siinä hän ylisti puritaanien askeettista elämänihannetta ja kveekarien yhteiskunnallisten uudistusten tavoitteita. Seuraavissa teoksissaan Penn puolusti järjestelmällisesti uskonnollista suvaitsevaisuutta, pääosin teologisilla argumenteilla. Vuonna 1670 kadulla saarnannutta Penniä ja William Meadia syytettiin mellakan aiheuttamisesta niin sanotussa Bushellin jutussa. Penn puolusti oikeuden edessä itseään niin taitavasti, että jury kieltäytyi toteamasta häntä syylliseksi, minkä seurauksena juryn jäsenet erotettiin ja vangittiin. Ylituomari Sir John Vaughan kumosi juryn syrjäyttämisen, mistä tuli tärkeä juryjen riippumattomuuden vahvistanut ennakkotapaus brittiläisessä oikeusjärjestelmässä.


title: William Penn

text: Perittyään vuonna 1670 kuolleen isänsä suuren maaomaisuuden Penn pääsi Englannin hovin ja kuningas Kaarle II:n suosioon. Hän jatkoi silti edelleen kiistanalaista julkaisutoimintaansa ja teki vuosina 1671 ja 1677 saarnamatkoja Hollantiin ja pohjoiseen Saksaan. Hän myös tuki radikaalin tasavaltalaisen Algernon Sidneyn vaalikampanjaa ja kirjoitti whig-puoluetta tukeneen pamfletin.


title: William Penn

text: Pennin katse kääntyi Englannin Pohjois-Amerikan-siirtokuntiin, sillä hänestä tuli läntisessä New Jerseyssä suuren maa-alueen omistaneen kveekarin Edward Byllyngen luottomies. Vuonna 1681 Penn ja yksitoista muuta kveekaria ostivat itselleen koko itäisen New Jerseyn hallintaoikeuden. Kun samoihin aikoihin Kaarle II alkoi hallita Englannissa ilman parlamenttia ja maan poliittinen kehitys näytti ajavan uskonnolliset vähemmistöt yhä ahtaammalle, Penn päätti perustaa Amerikkaan siirtokunnan, johon kveekarit ja muut vainottujen kristittyjen suuntausten edustajat voisivat muuttaa luodakseen sinne ihanteellisen kristillisen yhteisön. Penn teki teki Englannin kruunun kanssa sopimuksen, jolla kuitattiin kuningas Kaarle II:n maksamaton 15 000 punnan velka hänen kuolleelle isälleen. Vastineeksi velan mitätöimisestä kruunu myönsi 4. maaliskuuta 1681 Pennille oikeudet laajaan maa-alueeseen Delawarejoen länsirannalla. Kuninkaan aloitteesta alue nimettiin Pennsylvaniaksi hänen isänsä mukaan. Pennin ehdottama nimen loppuosa viittasi alueen metsäisyyteen ("sylva", lat., ’metsä’). Pennsylvanian omistajana ja kuvernöörinä Pennillä oli nyt täydet valtuudet alueen kehittämiseen. Pennsylvanian lisäksi Yorkin herttua (myöhempi kuningas Jaakko II) myönsi hänelle oikeudet myös kolmeen muuhun kreivikuntaan, jotka muodostivat nykyisen Delawaren alueen.


title: William Penn

text:
Penn laati Pennsylvanian siirtokunnalle vuonna 1682 hallitusmuodon ("Frame of Government"), joka kuvasti hänen uskonnollisia ja poliittisia ihanteitaan. Siihen kuului ehdoton uskonnonvapaus, kansanvaltainen päätöksenteko, Englannin perinteisten kansalaisoikeuksien turvaaminen ja toimeenpanovallan valtuuksien rajoittaminen. Pennin laatiman siirtokunnan hallitusmuodon sanotaan olleen historian ensimmäinen kirjoitettu perustuslaki, jossa erikseen mainittiin, että sen sisältöä voitaisiin myöhemmin tarvittaessa muuttaa. Tämä osoittautuikin tarpeelliseksi, sillä Pennin kaavailema hallintorakenne osoittautui käytännössä tehottomaksi ja monimutkaiseksi. Penn antoi myös ohjeet, joiden pohjalta siirtokunnan uuden pääkaupungin Philadelphian ruutuasemakaava tuli suunnitella. Penn toivoi siirtokuntansa tuottavan hänelle myös hyvät tulot ja hän mainosti sitä laajasti pitkin Eurooppaa. Pennsylvanian uskonnonvapaus houkuttelikin siirtokuntaan kveekareita, hugenotteja, mennoniitteja, amisseja ja luterilaisia useista Manner-Euroopan maista, erityisesti Saksasta ja Hollannista.
Penn saapui itse Amerikkaan "Welcome"-laivalla vuonna 1682 ja johti Pennsylvanian siirtokunnan ensimmäistä edustajakokousta, jossa hänen laatimansa hallitusmuoto virallisesti hyväksyttiin. Myös Delawaren kreivikuntien hallinto yhdistettiin Pennsylvaniaan. Penn sai neuvoteltua luottamukseen perustuneet suhteet siirtokunnan ja alueen alkuperäisasukkaiden lenni-lenapejen kanssa. Kuuluisa on varsinkin Pennin vuonna 1683 lenni-lenape-päällikkö Tamanendin kanssa tekemä sopimus, joskaan heidän tapaamisensa todenperäisyydestä ei ole varmuutta. Penn maksoi intiaaneille kohtuullisena pidetyn 1 200 punnan korvauksen näiden luovuttamista maista. Pennin vuonna 1683 julkaisema "A Letter to the Free Society of Traders" sisältää tarkan kuvauksen sekä Pennsylvanian silloisesta tilasta että lenni-lenapeista. Penn ei kuitenkaan onnistunut sopimaan Pennsylvanian ja Marylandin välisen rajan sijainnista Marylandin kuvernöörin lordi Baltimoren kanssa, joten hän joutui jo vuonna 1684 palaamaan Englantiin puolustaakseen siirtokuntansa etuja.


title: William Penn

text: Englantiin palanneen Pennin poliittinen vaikutusvalta lisääntyi, kun hänen ystäväpiiriinsä kuulunut kuninkaan veli vuonna 1685 nousi valtaistuimelle nimellä Jaakko II. Penn sai aikaiseksi satojen uskonsa vuoksi vangittujen kveekarien vapauttamisen vankeudesta. Hän tuki Jaakko II:n vuonna 1687 antamaa suvaitsevaisuusjulistusta ("Declaration of Indulgence"). Mainion vallankumouksen jälkeen vuonna 1689 säädetty uskonnonvapauslaki ("Act of Toleration") toteutti lopullisesti Pennin toiveet, mutta läheiset suhteet syrjäytettyyn kuningas Jaakkoon ja Stuartien hallitsijasukuun tekivät hänen henkilökohtaisen asemansa jälleen vaikeaksi Vilhelm III:n noustua valtaistuimelle. Jouduttuaan vetäytymään syrjään julkisesta elämästä Penn kirjoitti muun muassa teoksensa "An Essay Towards the Present and Future Peace of Europe" (1693), jossa hän ehdotti kansainvälisen organisaation perustamista sotien ehkäisemiseksi Euroopassa. Pennin ehdotus on nähty varhaisena esimerkkinä Euroopan yhdysvallat -ideasta. Hän laati seuraavina vuosina myös kirjan kveekarien historiasta sekä vuonna 1696 suunnitelman Pohjois-Amerikan siirtokuntien liitoksi.


title: William Penn

text: Pennin ollessa kruunun epäsuosiossa Pennsylvanian omistus takavarikoitiin häneltä kahdeksi vuodeksi (1692–1694) ja siirtokunta annettiin läheisen New Yorkin hallintaan. Sen jälkeen Pennsylvanian edustajakokouksella oli jatkuvia riitoja Pennin nimittämien varakuvernöörien kanssa ja myös ongelmallinen suhde emämaahan. Selvitelläkseen asioita Penn palasi vuonna 1699 Pennsylvaniaan. Tyytymättömyyden hillitsemiseksi hän hyväksyi itsehallinnon antamisen Delawaren alueelle sekä vuonna 1701 uuden Pennsylvanian peruskirjan ("Charter of Privileges") hyväksymisen, joka korvasi hänen aiemman hallitusmuotonsa. Penn palasi vuonna 1701 lopullisesti Englantiin, mutta jätti Pennsylvaniaan apulaisensa James Loganin, joka jatkoi hänen työtään siellä seuraavat 50 vuotta. Pennin nimittämät myöhemmät varakuvernöörit sen sijaan osoittautuivat epäluotettaviksi tai kyvyttömiksi. Pettyneenä uskonnollisen kokeilunsa epäonnistumiseen Penn valmistautui vuonna 1712 luovuttamaan koko Pennsylvanian Englannin kruunulle, mutta Pennin saama voimakas halvauskohtaus keskeytti neuvottelut asiasta ja ratkaisu jäi tekemättä.


title: William Penn

text: Pennin vanhuutta synkensivät epäluotettavien alaisten ja huikentelevaisen pojan aiheuttamat huolet. Hän joutui jopa viettämään yhdeksän kuukautta velkavankeudessa tilanhoitajansa kavallettua hänen varojaan. Halvauskohtauksensa jälkeen hän kärsi viimeisinä vuosinaan dementiasta.


title: William Penn

text: Pennin ensimmäinen vaimo oli vuodesta 1672 Gulielma Springett. He saivat kahdeksan lasta, joista neljä kuoli jo nuorina. Guilelma kuoli vuonna 1694. Kaksi vuotta myöhemmin Penn avioitui Hannah Callowhillin kanssa. He saivat seitsemän lasta, joista viisi eli aikuisiksi.


title: William Penn

text: Pennin kootut teokset julkaistiin 1726.


title: William Penn

text: Pennin laatiman Pennsylvanian demokraattisen hallitusmuodon on arveltu myöhemmin olleen yksi Yhdysvaltain perustuslain innoittajista. Myös hänen intiaanipäällikkö Tamanendin kanssa väitetysti tekemänsä ”suuri sopimus” saavutti suuren maineen. Ranskalainen valistusfilosofi Voltaire sanoi sen olleen ainoa intiaanien kanssa tehty sopimus, jota ei rikottu.


title: William Penn

text: Pennin jälkeläiset säilyttivät omistuksensa Pennsylvaniaan aina siirtokunta-ajan loppuun saakka. Yhdysvaltain itsenäistymisen myötä he menettivät perinnöllisen kuvernöörinviran vuonna 1776 ja luopuivat vuonna 1790 myös nimellisestä omistusoikeudestaan alueeseen Englannin kruunun maksamaa 4 000 punnan vuotuista eläkettä vastaan.


title: William Penn

text: Vuonna 1894 valmistuneen Philadelphian kaupungintalon huipulla on kuvanveistäjä Alexander Milne Calderin toteuttama William Pennin patsas. Washingtonin Capitol-rakennuksessa on puolestaan friisi, joka esittää Pennin ja Tamanendin kohtaamista.


title: William Penn

text: Presidentti Ronald Reagan julisti kongressin päätöksellä Pennin ja hänen toisen vaimonsa Hannahin Yhdysvaltain kunniakansalaisiksi marraskuussa 1984.


title: Lyhtykuja

text: Lyhtykuja on vuonna 2008 ilmestynyt Kuusumun Profeetan yhdeksäs studioalbumi. Kyseessä on kauhutarinan sisältävä teema-albumi, joka sai kriitikoilta varautuneen ja osin ristiriitaisen vastaanoton. Esimerkiksi Soundi antoi levylle vain kaksi tähteä ja myös sen sisältämää tarinaa moitittiin vaikeaselkoiseksi. Musiikillisesti albumia kuvailtiin synkäksi, mahtipontiseksi ja raskaaksi.


title: Lyhtykuja

text: Kappaleita "Syntymä", "Soluttautuja", "Raivon ruhtinaat" ja "Lyhtykuja: alku" on ollut sanoittamassa yhtyeen lisäksi myös kirjailija Jussi K. Niemelä.


title: Live at Hammersmith

text: Live at Hammersmith voi tarkoittaa seuraavia asioita:


title: Mateo Alemán

text: Mateo Alemán y de Enero (s. syyskuussa 1547 Sevilla, Espanja – k. vuoden 1615 jälkeen Meksiko). Espanjalainen ”kultaisen vuosisadan” kirjailija.


title: Mateo Alemán

text: Mateo Alemán syntyi Sevillan vankilavälskäri Hernando Alemánin ja kauppiaantytär Juana de Eneron perheeseen. Alemán oli isänsä puolelta juutalaista käännynnäissukua, mikä vaikeutti huomattavasti yhteiskunnallista etenemistä Filip II:n ajan veren puhtautta korostavassa Espanjassa.


title: Mateo Alemán

text: Alemán opiskeli humanistisia tieteitä ja teologiaa Sevillan yliopistossa ja jatkoi valmistumisensa jälkeen lääketieteen opintoja ensin Salamancassa ja myöhemmin Alcalá de Henaresissa. Oletettavasti opinnot keskeytyivät, sillä dokumenttia hänen valmistumisestaan ei tunneta.


title: Mateo Alemán

text: Vuonna 1571 Alemán avioitui Catalina de Espinosan kanssa. Onneton pakkoavioliitto päättyi myöhemmin eroon. Vuodesta 1573 Alemán työskenteli pienessä hallintovirassa Sevillassa ja myöhemmin 1590-luvulla hän toimi muun muassa epäinhimillisistä työolosuhteistaan tunnettujen elohopeakaivosten tarkastajana. Alemánin jatkuvat rahavaikeudet ja velkaantuminen johtivat vankeustuomioon vuonna 1580 ja uudelleen vuonna 1602.


title: Mateo Alemán

text: Vuonna 1608 Alemán muutti Meksikoon ja asettui arkkipiispa García Guerran palvelukseen. Hänestä ei ole tietoja vuoden 1615 jälkeen.


title: Mateo Alemán

text:
Alemánin tunnetuin teos, "Guzmán de Alfarache" ilmestyi kahdessa osassa vuosina 1599 ja 1604. Teos on vanhoilla päivillään mennyttä elämäänsä muistelevan ja kommentoivan pikkurikollisen, huijarin ja seikkailijan fiktiivinen omaelämäkerta. Se kuuluu tuntemattoman tekijän Lazarillo de Tormesin vanavedessä 1500- ja 1600-lukujen Espanjassa suureen suosioon nousseen pikareskiromaanin traditioon ja on tyylilajin merkittävimpiä ja vaikuttavimpia edustajia.
Teoksen pääjuonen muodostaa nimihenkilön värikäs ja vaiherikas elämäntarina, joka alkaa Guzmánin lähtiessä maailmalle seikkailemaan 15-vuotiaana ja päättyy kaleeriorjuuteen, jossa hän lopulta päättää tehdä ainakin näennäisen parannuksen. Tarinaa värittävät lukuisat novellimaiset sivukertomukset, kaskut ja anekdootit, mutta keskeisimmän sijan teoksen pääjuonen ohella saavat tarinan usein keskeyttävät, didaktiseen sävyyn laaditut moralisoivat pohdinnat, joissa kertoja arvostelee aikaisempaa toimintaansa usein varsin pitkäveteiseen tyyliin.


title: Mateo Alemán

text: Vanhan Guzmánin pohdinnot ovat joka tapauksessa vahvassa ristiriidassa hänen aiempien tekojensa kanssa. Romaanin rakenteen kaksijakoisuudesta onkin väitelty paljon. Alemánin viljelemiä moraalisaarnoja on pidetty sekä yrityksenä vältellä aikakauden kirkollista ja maallista sensuuria, että osoituksina aidosta pyrkimyksestä moraaliseen opettamiseen. Nykytutkimuksessa on painotettu usein teoksen pessimististä ja kyynistä pohjasävyä, joka kieltämättä asettaa päähenkilön tekemän "parannuksen" varsin kyseenalaiseen valoon.


title: Mateo Alemán

text: "Guzmán de Alfarache" oli suuri menestys jo ilmestyessään, ja sen vaikutus pikareskiromaanin kehitykseen sekä Espanjassa että muualla maailmassa on ollut huomattava. Romaani käännettiin 1600-luvun parin ensimmäisen vuosikymmenen aikana italiaksi, saksaksi, ranskaksi ja englanniksi.


title: Mateo Alemán

text: Vuonna 1602 valencialainen lakimies Juan Martí hyödynsi ensimmäisen osan saamaa suosiota julkaisemalla "Guzmánille" apokryfisen kakkososan salanimellä Mateo Luján de Sayavedra. Ideavarkaudesta suuttunut Alemán kirjoitti Sayavedran mukaan omaan jatko-osaansa, jossa Guzmán tekee tämän naurunalaiseksi.


title: Veikko Alho

text: Veikko Adolf Alho (4. toukokuuta 1930 – 23. marraskuuta 2013) oli suomalainen poliitikko. Hän toimi Suomen kommunistisen puolueen varapuheenjohtajana vuosina 1982–1984 sekä Karkkilan kaupunginvaltuuston puheenjohtajana 1970- ja 1980-luvuilla. Työuransa Alho suoritti Kymi-Strömbergin (Högforsin) tehtaalla metallisorvaajana.


title: Veikko Alho

text: Alho liittyi SKP:hen vuonna 1958. Puolueen hajaannuttua 1960-luvun lopulta alkaen hän valitsi puolekseen opposition eli taistolaiset. Elokuussa 1982 Alho valittiin SKP:n varapuheenjohtajaksi pitkien neuvottelujen jälkeen. Oppositio kieltäytyi aluksi osallistumasta puoluejohdon työskentelyyn koettuaan tulleensa syrjityksi johtoelinten valinnassa toukokuun edustajakokouksessa.


title: Veikko Alho

text: Toukokuussa 1986 Alho valittiin SKP:n järjestöjen keskuskomiteaan kokouksessa, johon kokoontui SKP:stä edellisvuonna erotettujen oppositiojärjestöjen edustajia. Hän uusi paikkansa seuraavana vuonna (kyseisten järjestöjen muodostaman) SKP:n (yhtenäisyys) edustajakokouksessa.


title: Veikko Alho

text: Alho istui Karkkilan kaupunginvaltuustossa 1950-luvun puolivälistä alkaen, yhteensä yli 40 vuotta. Kunnallisvaaleissa 1988 Alho valittiin Demokraattisen Vaihtoehdon listalta. Hän toimi devan ryhmässä koko vaalikauden, vaikka sen muut edustajat liittyivät Vasemmistoliiton ryhmään vuonna 1990. Vaaleissa 1992 Alho valittiin Vasemmistoliiton listalta. Alho sai kaupungin ehdokkaista toiseksi eniten ääniä ja hänet valittiin valtuustoon 1. varapuheenjohtajaksi. Seuraavien vaalien jälkeen Alho toimi 2. varapuheenjohtajana.


title: Veikko Alho

text: Alho on ollut aktiivisesti mukana osuusliiketoiminnassa ja hän kuului aiemmin Tradekan edustajistoon. Alho oli myös vapaa-ajattelija.


title: John Fredriksen

text: John Fredriksen (11. toukokuuta 1944 Oslo, Norja) on norjalais-kyproslainen laivanvarustaja. Norjalaisen "Kapital"-lehden mukaan hänen omaisuutensa oli vuonna 2007 55,5 miljardia kruunua ja Forbesin mukaan noin 8 miljardia dollaria. Hän oli aikanaan Norjan rikkain henkilö ja vuonna 2008 hän oli Forbesin mukaan maailman 113. rikkain henkilö.


title: John Fredriksen

text: Fredriksen on pääomistajana muun muassa tankkerivarustamo Frontlinessa, kalanviljely-yritys Marine Harvestissa ja öljynporausyhtiö Seadrillissa.


title: John Fredriksen

text: Fredriksenillä ei ole juurikaan koulutusta. Hän aloitti 16-vuotiaana laivanvälitysyhtiö Blehr og Tenvigissä Oslossa. 1970-luvun alussa hän siirtyi harjoittamaan laivojen välitystä New Yorkiin. 1970-luvun puolivälissä hän perusti oman varustamon, joka otti vastaan tehtäviä Lähi-idän öljyntuottajayrityksiltä. 1980-luvulla hän ansaitsi suuria summia Persianlahdella Iranin ja Irakin sodan aikana. Hänen palveluksessaan olevat miehistöt ottivat suuria riskejä, josta Fredrikseniä arvosteltiin.


title: John Fredriksen

text: Nykyisin hän asuu Lontoossa ja on Kyproksen kansalainen. Hänellä on kaksostytöt Kathrine ja Cecilie (s. 1983), avioliitosta vuonna 2006 edesmenneen vaimonsa Inger Katharina Astrup Fredriksenin kanssa. Fredriksenin kansalaisuuden vaihdoksen syyksi toukokuussa 2006 on arveltu perintöveron välttämistä omaisuuden siirtyessä aikanaan hänen tyttärilleen ja yleensäkin norjalaisen verolainsäädännön kiristymistä sen suhteen, kauanko Norjan kansalaisen tulee oleskella ulkomailla vuosittain välttääkseen Norjan verotuksen.


title: Ole Stenen

text: Ole Stenen (29. elokuuta 1903 Øyer–23. huhtikuuta 1975 Oslo) oli norjalainen hiihtäjä ja yhdistetyn mies. Hänen kilpailu-uransa ajoittui 1920- ja 1930-luvuille. Hänen seuransa oli Øyer IL.


title: Ole Stenen

text: 1928 St. Moritzin olympialaisissa Stenen kuului Norjan joukkueeseen, joka voitti kultaa näytöslajina olleessa sotilaspartiohiihdossa. Seuraavana vuonna Zakopanen MM-kisoissa Stenen saavutti yhdistetystä hopeaa. Samana vuonna hän voitti Norjan mestaruuden 30 kilometrin hiihdossa.


title: Ole Stenen

text: 1931 Oberhofin MM-kisoissa Stenen voitti 50 kilometrillä kultaa. Samana vuonna hän voitti viidenkympin kilpailun myös Holmenkollenilla. Seuraavana vuonna Lake Placidin olympialaisissa Stenen saavutti yhdistetystä hopeaa ja sijoittui 18 kilometrillä kahdeksanneksi. 50 kilometrillä hän keskeytti. 1934 Soleftean MM-kisoissa Stenen oli yhdistetyssä neljäs.


title: Magnus Vaasa

text: Magnus Vaasa (25. kesäkuuta 1542 Tukholma – 20. kesäkuuta 1595), Itä-Götanmaan ja Dalslandin herttua, oli Ruotsin kuningas Kustaa Vaasan ja hänen toisen vaimonsa, kuningatar Margareeta Leijonhufvudin neljäs poika.


title: Magnus Vaasa

text: Magnus syntyi vuonna 1542 Tukholman linnassa. Hän oli mielisairas ja musikaalinen. Magnus sai isältään testamenttina koko Taalainmaan sekä osia Itä-Götanmaasta, Smålandista, Länsi-Götanmaasta ja Närkestä herttuakunnakseen. Magnus asui Vadstenan linnassa. Hän oli koko elämänsä ajan naimaton, mutta sai aviottomia lapsia; nykyisin tiedetään kolme tytärtä. Magnuksen tiedetään suunnitelleen avioituvan Katarina Jagellonican vanhemman sisaren Annan kanssa.


title: Magnus Vaasa

text: Magnus kuoli 52-vuotiaana Linköpingin ulkopuolella sijaitsevassa Kungsbron kartanossa vuonna 1595, ja hänet haudattiin Vadstenan luostarikirkkoon.


title: Magnus Vaasa

text: Valborg Eriksdotterin kanssa:Anna von Haubitzin kanssa:


title: Thomas Gerald Room

text: Thomas Gerald Room (1902–1986) oli australialainen matemaatikko, joka tunnetaan parhaiten Roomin neliöistä. Hän valmistui tohtoriksi Cambridgen yliopistosta vuonna 1927 ja työskenteli Sydneyn yliopistossa professorina 1935-1968.


title: Atomismi (psykologia)

text: Atomismi on psykologinen suuntaus, jossa henkisiä ilmiöitä tutkitaan erillisinä pienelementteinä. Psykologiassa ja tietoteoriassa atomismi korostaa käsitystä, että jokainen käsite ja esitystapa voidaan palauttaa osaksi perusaistimuksia. Atomismin mukaan perusaistimukset saavat alkunsa, kun aistinelimet rekisteröivät ulkopuolelta tulevia vaikutuksia.


title: Tuomas Mikkonen

text: Tuomas Mikkonen (s. 25. maaliskuuta 1983 Jyväskylä) on suomalainen jääkiekkoilija. Hän pelasi urallaan JYPissä, Idaho Steelheadsissa ja Iowa Starsissa Yhdysvalloissa sekä Ranskan pääsarjan Mont-Blancissa. Hän sairastui syksyllä 2007 seminoomatyypin kivessyöpään, mutta pääsi onnistuneen leikkauksen jälkeen jatkamaan uraansa JYPissä.


title: Lohjan kaupunginvaltuusto

text: Lohjan kaupunginvaltuusto () on Lohjan kaupungin ylin päättävä elin. Valtuustossa on 51 jäsentä, jotka valitaan neljän vuoden välein kunnallisvaaleilla. Yhdistyneen Lohjan kaupunginvaltuusto on valittu neljä kertaa, vuosina 1996, 2000, 2004 ja 2008. Tätä ennen Lohjan kaupungilla ja Lohjan kunnalla oli omat valtuustonsa.